Olimpik: Azizulhasni ketuai kumpulan terakhir atlet ke Tokyo

Seramai 10 individu, termasuk lima atlet dijadual berlepas menaiki pesawat Malaysia Airlines MH070 pada jam 9.50 pagi dari Lapangan Terbang Antarabangsa Kuala Lumpur (KLIA) dan dijangka tiba di Lapangan Terbang Antarabangsa Narita pada 6.05 petang (waktu Malaysia 5.05 petang).

Selain Mohd Azizulhasni, empat lagi atlet adalah rakan sepasukannya Muhammad Shah Firdaus Sahrom, penerjun wanita Cheong Jun Hoong serta Lee Hup Wei dan Azreen Nabila Alias masing-masing mewakili sukan olahraga.

Menteri Belia dan Sukan Datuk Seri Reezal Merican Naina Merican turut berlepas ke Tokyo menaiki pesawat sama bagi memberikan sokongan kepada atlet negara yang berjuang di bumi Tokyo.

Terdahulu, Timbalan Menteri Belia dan Sukan Senator Wan Ahmad Fayhsal Wan Ahmad Kamal tiba di KLIA bagi memberikan sokongan dan kata-kata semangat kepada barisan atlet negara.

Skuad pelayaran negara menjadi kumpulan kontinjen Malaysia pertama berlepas ke Tokyo awal bulan ini sebelum kumpulan kedua terdiri daripada skuad badminton, gimnastik, akuatik (renang, terjun), memanah dan menembak yang berangkat pada 17 Julai lepas.

Malaysia pada Olimpik kali ini diwakili oleh 30 atlet yang akan beraksi dalam 27 acara meliputi 10 jenis sukan, dengan sasaran ditetapkan untuk merangkul tiga pingat termasuk sebutir emas.

Pada edisi Rio 2016, Malaysia yang diwakili 32 atlet, membawa pulang empat pingat perak dan sebutir gangsa, yang juga merupakan pencapaian terbaik negara di Sukan Olimpik.


PKPD Kampung Lubuk Redan, Melaka bermula Ahad ini

ALOR GAJAH 14 Mei – Perintah Kawalan Pergerakan Diperketatkan (PKPD) selama 14 hari bermula Ahad ini sehingga 29 Mei dilaksanakan di Kampung Lubuk Redan di sini bagi mengawal penularan jangkitan COVID-19.

Ini sekaligus menjadikan ia PKPD kawasan komuniti yang kedua di negeri ini sejak tujuh hari lalu selepas PKPD komuniti pertama dilaksanakan di Kampung Permatang Tulang, Sebatu, Jasin, juga selama 14 hari bermula 7 hingga 20 Mei ini.

Menteri Kanan Pertahanan Datuk Seri Ismail Sabri Yaakob berkata, keputusan PKPD di Lubuk Redan diambil setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP).

“Sehingga kini, Kementerian Kesihatan Malaysia (KKM) mengesahkan terdapat peningkatan ketara kes dalam tempoh dua minggu apabila 56 kes positif telah direkodkan di lokaliti ini.

“Setelah membuat penilaian risiko bersama pelbagai agensi dalam Jawatankuasa Teknikal PKP kerajaan bersetuju melaksanakan PKPD di Kampung Lubuk Redan, Alor Gajah  berkuat kuasa 16 Mei sehingga 29 Mei 2021,” katanya dalam satu kenyataan media hari ini.

Pelaksanaan PKPD ini katanya, untuk memudahkan KKM membuat pengesanan awal kes serta menyekat penularan jangkitan kes COVID 19 dari kawasan berisiko ke kawasan lain di luar lokaliti tersebut.


Mangsa banjir di Perak dan Johor Kekal, Pahang, Kelantan dan Terengganu meningkat

KUALA LUMPUR, 12 Disember – Jumlah mangsa banjir di Perak dan Johor pagi ini kekal seperti malam tadi manakala di Pahang, Kelantan dan Terengganu menunjukkan peningkatan.

Di PERAK, Sekretariat Jawatankuasa Pengurusan Bencana Negeri (JPBN) negeri memaklumkan seramai 134 orang daripada 31 keluarga berada di pusat pemindahan sementara (PPS) Dewan Sekolah Menengah Kebangsaan Abd Rahman Talib (SMART) setakat 8 pagi.

Jabatan Meteorologi Malaysia turut meramalkan cuaca ribut petir akan melanda seluruh daerah negeri berkenaan pada sebelah petang manakala Hilir Perak diramal hujan pada waktu malam.

Di JOHOR, jumlah mangsa banjir di PPS Balai Raya Kampung Batu Badak di Segamat kekal 27 orang daripada sembilan keluarga dari Kampung Seberang Batu Badak dan Kampung Batu 5 Segamat yang dipindahkan susulan limpahan air dari Sungai Muar akibat hujan lebat.

Data Jabatan Pengairan dan Saliran menunjukkan paras air Sungai Muar di Kampung Awat, Segamat melepasi paras amaran dengan bacaan 19.88 meter manakala Sungai Muar di Buloh Kasap, Segamat pada paras amaran iaitu 8.94 meter; dan Sungai Sembrong di Batu Pahat pada paras waspada dengan bacaan 10.06 meter.

Di PAHANG, Sekretariat JPBN memaklumkan jumlah mangsa banjir di 11 PPS yang beroperasi di negeri itu meningkat kepada 573 orang berbanding 561 orang malam tadi.

Temerloh merupakan daerah paling ramai mangsa dengan 383 orang di sebuah PPS diikuti Lipis (dua PPS, 89 mangsa), Raub (lima PPS, 53 mangsa), Jerantut (satu PPS, 20 mangsa) dan Bera (dua PPS, 28 mangsa).

Sekretariat JPBN Pahang juga melaporkan dua sungai di negeri itu telah melepasi paras bahaya iaitu Sungai Triang di Bera dan Sungai Pahang di Lubuk Paku, Maran manakala empat lagi berada di paras amaran termasuk Sungai Belat di Kuantan.

Jabatan Meteorologi pula meramalkan hujan di Raub pada pagi ini, manakala daerah lain yang terjejas banjir diramal mengalami ribut petir di beberapa kawasan pada hari ini.

Di KELANTAN,  1,157 orang daripada 376 keluarga ditempatkan di lima PPS di Rantau Panjang, Pasir Mas iaitu di Sekolah Kebangsaan (SK) Tok Deh (590 orang), SK Gual Periok (323), Masjid Mukim Padang Licin (46), PPS Putat Tujoh (83) dan SK Kubang Kual (115).

Di TERENGGANU, jumlah mangsa banjir meningkat kepada 659 orang daripada 168 keluarga berbanding 593 orang daripada 151 keluarga malam tadi dengan sebanyak 11 PPS sedang beroperasi.

Sekretariat JPBN Terengganu dalam kenyataan memaklumkan Kemaman merupakan daerah paling terkesan iaitu seramai 305 mangsa ditempatkan di empat PPS iaitu  Kuala Nerus (216 orang di dua PPS), Kuala Terengganu (92 orang di dua PPS), Dungun (42 orang di dua PPS) dan Setiu (empat mangsa di satu PPS).


PJ City mahu kekalkan 100 peratus pemain tempatan

MELAKA 10 Mei. – Petaling Jaya City FC (PJ City) kekal dengan perancangannya untuk tidak menggunakan khidmat pemain import apabila jendela perpindahan kedua Liga Malaysia (Liga M) musim ini dibuka.

Ketua Jurulatihnya P Maniam berkata, beliau tetap berkeyakinan dengan kemampuan skuadnya yang dibarisi 100 peratus pemain tempatan dan menunjukkan prestasi terbaik pada pusingan pertama kempen Liga Super ketika ini.

Ini termasuk kejayaan pasukan Phoenix itu mengikat Melaka United FC 0-0 ketika bertandang ke Stadium Hang Jebat, Krubong pada perlawanan malam tadi di sini.

“Kita sangat gembira dengan kesemua pemain yang ada telah menunjukkan persembahan dan prestasi sangat baik, malah akan kekalkan dengan skuad yang ada untuk terus beri peluang kepada mereka meningkatkan keyakinan.

“Kita sedang mengenal pasti seorang atau dua lagi pemain untuk dibawa masuk iaitu pemain nombor sembilan (penyerang utama) kerana tidak tahu bila Darren Lok akan kembali, namun jika tiada, kita akan gunakan Mahali Jasuli dan Kyril Muhymeen Zamberi,” katanya kepada pemberita selepas perlawanan itu.

Pada perlawanan itu, pasukan pelawat berjaya mengekang Melaka United FC untuk keputusan seri walaupun pasukan tuan rumah menguasai hampir keseluruhan perlawanan.

Sementara itu, pengendali Melaka United FC Zainal Abidin Hassan meluahkan rasa kecewa dengan keputusan tersebut kerana pasukannya gagal memanfaatkan peluang terhidang biarpun telah membaiki corak permainan dan mempamerkan displin yang tinggi.

Keputusan itu menyaksikan PJ City FC kekal di tangga kelapan Liga Super dengan 15 mata manakala Melaka United FC yang bergelut dengan prestasi, terhumban ke kedudukan kedua tercorot dengan 11 mata.


Usaha kritikal vaksinasi warga emas atasi kematian COVID-19

KUALA LUMPUR 20 Feb. – Vaksin COVID-19 dilihat amat diperlukan oleh penghuni dan kakitangan di pusat jagaan warga emas, justeru pemberian vaksin tersebut adalah antara usaha kritikal dalam Program Imunisasi COVID-19 Kebangsaan khususnya bagi mengurangkan kes kematian akibat jangkitan wabak itu, menurut sumber portal Berita Harian sebentar tadi.

Timbalan Menteri Sains, Teknologi dan Inovasi, Datuk Ahmad Amzad Hashim, berkata ia berikutan hampir 70 peratus daripada jumlah kematian akibat COVID-19 di negara ini, adalah dalam kalangan warga emas berusia 60 tahun ke atas.

“Setiap kali berlaku jangkitan COVID-19 di pusat jagaan warga emas atau rumah jagaan kejururawatan, semua kakitangan dan penghuni perlu dikuarantin dan disaring, tetapi rutin jagaan harian masih perlu diteruskan.

“Kita tidak mampu mengambil sikap tunggu dan lihat kerana risiko jangkitan wabak di institusi penjagaan boleh berlaku dengan pantas hingga sukar dibendung, akibat faktor persekitaran tertutup dan kesukaran penjarakan fizikal serta pergerakan pekerja rentas premis penjagaan dan pusat kesihatan lain.

“Jika penularan wabak berlaku, bebanan dipikul pengendali institusi warga emas akan lebih teruk akibat kekurangan sumber, manakala petugas kesihatan dan keselamatan mungkin tidak mampu bertahan jika terus dihujani kes dan kluster baharu.

“Vaksinasi kakitangan dan penghuni kakitangan warga emas adalah satu usaha mengurangkan risiko jangkitan COVID-19 dan kita perlu mencapai muafakat dari segi mekanisme pelaksanaan yang paling berkesan dan cekap untuk semua pihak,” katanya.

Beliau berkata demikian ketika merasmikan Forum Nasional Pelan Vaksinasi untuk Kakitangan dan Penghuni Pusat Jagaan Berkediaman Warga Emas, yang dianjurkan secara dalam talian, hari ini.

Yang turut hadir, Pengarah Institut Penyelidikan Penuaan Malaysia (MyAgeing) Universiti Putra Malaysia (UPM), Prof Madya Dr Siti Anom Ahmad serta Ketua Misi dan Wakil Pertubuhan Kesihatan Sedunia (WHO) ke Malaysia, Brunei dan Singapura, Dr Jacqueline Lo Ying-Ru.

Ahmad Amzad memaklumkan, vaksinasi untuk 9.4 juta warga emas berusia 65 tahun ke atas dan Orang Kurang Upaya (OKU) akan dijalankan dalam fasa kedua Program Imunisasi COVID-19 Kebangsaan pada April hingga Ogos depan.


Indonesia buka semula perkhidmatan visa semasa ketibaan ke Bali

JAKARTA, 7 Mac – Indonesia membuka semula perkhidmatan visa semasa ketibaan (VoA) ke Bali untuk pelancong dari 23 negara, termasuk Malaysia, Amerika Syarikat dan United Kingdom.

Menurut pengumuman Direktorat Jeneral Imigresen hari ini, VoA akan dilaksanakan sebelum 14 Mac, memandangkan kadar vaksinasi dua dos di pulau percutian itu lebih tinggi berbanding wilayah lain.

Warga asing boleh memohon visa itu selepas tiba di lapangan terbang dan pelabuhan antarabangsa Bali dan boleh meninggalkan negara melalui mana-mana pintu imigresen, tidak semestinya di Bali, kata sub-penyelaras perhubungan awam direktorat, Achmad Nur Saleh dalam satu kenyataan.

Minggu lepas, Menteri Penyelaras Maritim dan Hal Ehwal Pelaburan, Luhut Binsar Panjaitan, dilaporkan berkata Bali telah dipilih sebagai destinasi untuk melaksanakan program percubaan bagi ketibaan  pelancong tanpa kuarantin. – BERNAMA


‘Tun M pun ada terima sagu hati tanah’ – Zahid

LENDU 19 Nov – Kesemua mantan Perdana Menteri sebelum ini juga pernah menerima sagu hati termasuk Tun Dr Mahathir Mohamad sebagai anugerah kerajaan kepada perjawatan Perdana Menteri.

Presiden UMNO, Datuk Seri Ahmad Zahid Hamidi berkata, pemberian sagu hati tanah itu tidak perlu dijadikan isu berikutan Datuk Seri Najib Tun Razak masih belum menerimanya.

“Semua mantan Perdana Menteri telah diberikan hadiah atau sagu hati, Tun Mahathir sendiri telah menerima, Tun Abdullah Badawi sendiri menerima dan sebelum itu Tun Hussein Onn menerima.

“Dan Najib belum dapat lagi tanah itu cuma sebagai Mantan PM kerajaan lazimnya menawarkan tanah sebagai sagu hati itu maka daripada tiga bidang itu baru dilihat satu, jadi belum ada anugerah yang diberikan,”katanya kepada pemberita selepas mengadakan ziarah kasih di Dewan Undangan Negeri (DUN) Lendu.

“Saya harap pengundi pengundi di Melaka tahu bahawa PM terdahulu memang dapat. Jadi PM sebelum-sebelum ini khususnya ketika Najib seharusnya beliau juga memperolehi hadiah atau sagu hati itu tapi belum secara rasmi dianugerahkan kepada beliau,” ujarnya.

Jelasnya, tindakan itu dibuat susulan isu terbabit dipolemikkan pihak pembangkang dalam Pilihan Raya Negeri (PRN) Melaka, selain meminta Perdana Menteri, Datuk Seri Ismail Sabri Yaakob untuk meneliti semula Akta Saraan Bekas Perdana Menteri 1980.


Pindaan Perlembagaan UMNO bawa erti cukup besar, elak perpecahan – Ahmad Zahid

KUALA LUMPUR 15 Mei – Presiden UMNO Datuk Seri Ahmad Zahid Hamidi menegaskan pindaan Perlembagaan UMNO membawa erti cukup besar kepada parti berkenaan.

Katanya, selainkan mengekalkan kestabilan parti, ia juga penting dalam mengembalikan maruah perjuangan dan mempersiagakan pewaris kesinambungan perjuangan parti itu pada masa akan datang.

“Apa maknanya agenda kestabilan yang ditawarkan kepada rakyat sekiranya masalah dalaman parti tidak tenteram. Parti berpecah, wujudnya puak-puak dan kelompok kabilah yang akhirnya merugikan kita semua.

“Ingatlah, selepas biduk berlalu, kiambang belum tentu bertaut kembali. Perpecahan hanya akan merugikan UMNO,” katanya dalam ucapan Perhimpunan Agung Khas UMNO di Pusat Dagangan Dunia Kuala Lumpur (WTCKL), hari ini.


Aidilfitri: Peniaga santan berdepan kerugian sehingga RM10,000

BATU BERENDAM 2 Mei – Seorang Peniaga santan di Pasar Borong, di sini berdepan kerugian sehingga RM10,000 selepas ramai pelanggan membatalkan tempahan pada saat akhir selepas Hari Raya Aidilfitri diumum sehari lebih awal.

Pengusaha Santan Segar Anakku Berkat, Fazilah Mohamad Salleh berkata pengumuman sambutan Hari Raya Aidilfitri pada Isnin amat mengejutkan dan diluar jangkaan.

“Saya banyak terima tempahan daripada peniaga jadi apabila sudah raya mereka tidak berniaga, ada peniaga ambil 40 kilogram (kg) hingga 60 kg untuk meniaga lemang dan dodol.

“Sekarang ini saya cuba telefon pelanggan yang sudah buat tempahan untuk mendapatkan kepastian sama ada tempahan dibuat itu mereka akan diambil atau sebaliknya. Jika mereka masih mahu kami akan siapkan,” katanya.


Polis tumpas sindiket dadah dicampur dalam serbuk minuman

GEORGE TOWN, 3 Oktober – Polis menumpaskan sindiket pengedaran dadah yang dicampur dalam serbuk minuman pelbagai perisa, selepas menahan empat individu termasuk sepasang kekasih dalam siri serbuan di sekitar daerah Timur Laut, di sini, 28 Sept lepas.

Ketua Polis Daerah Timur Laut ACP Soffian Santong berkata pihaknya melakukan tiga serbuan dan merampas 150 gram (g) methylenedioxy-methamphetamine (MDMA), ketamin (57.33g), pil ekstasi (123 biji) dan enam biji pil eramin5 yang kesemuanya bernilai RM168,034.

Dalam serbuan pertama, beliau berkata sepasukan polis daripada Jabatan Siasatan Jenayah Narkotik (JSJN) Timur Laut menyerbu sebuah kondominium di Jelutong pada 2.30 petang dan menahan sepasang kekasih iaitu lelaki tempatan berusia 27 tahun dan wanita warga asing, 29, serta turut merampas 65g MDMA dan enam biji pil eramin5.

“Kami kemudiannya menyerbu sebuah lagi kondominium di Pengkalan Weld di sini dan menahan seorang lelaki berusia 23 tahun sebelum merampas 131 bungkusan pelbagai perisa serbuk minuman yang dicampur dengan dadah MDMA seberat 3.085g dan ketamin (22g),” katanya pada sidang akhbar di sini hari ini.

Soffian berkata lelaki berusia 34 tahun itu bertindak memecut dan memandu keretanya secara berbahaya bagi mengelak pemeriksaan selain cuba melanggar anggota polis.

“Pasukan kami mengejar kereta dipandu suspek kira-kira lapan kilometer iaitu 10 hingga 15 minit sebelum pihak polis bertindak melepaskan tembakan sebanyak tujuh das ke arah tayar kenderaan suspek bagi memberhentikannya kerana kami bimbang tindakan dia memandu meluru yang boleh membahayakan pengguna jalan raya yang lain,” katanya.

Katanya sindiket itu bergiat aktif sejak Jun lepas dengan menjadikan kondominium mewah sebagai tempat memproses dadah dan mereka tidak bertemu dengan pembeli untuk urusan jual beli bahan terlarang itu.


Bukan cacar monyet, tapi HFMD – KP Kesihatan

KUALA LUMPUR, 26 Mei –  Keputusan ujian Makmal Kesihatan Awam Kebangsaan (MKAK) mengesahkan seorang kanak-kanak berusia tiga tahun menghidap penyakit tangan, kaki dan mulut (HFMD) dan bukannya dijangkiti wabak cacar monyet atau monkeypox.

Ketua Pengarah Kesihatan Tan Sri Dr Noor Hisham Abdullah berkata keputusan ujian ke atas kanak-kanak itu adalah positif virus Coxsackie A6 dan negatif cacar monyet serta lain-lain virus yang diuji.

“Diagnosis awal kanak-kanak ini adalah HFMD. Kanak-kanak ini kemudiannya dipantau di Hospital Kuala Lumpur oleh pakar pediatrik. Dua sampel telah diambil yang mana MKAK  telah membuat pengujian beberapa jenis virus termasuk untuk HFMD dan cacar monyet,” katanya dalam catatan di Facebook hari ini.

Dr Noor Hisham berkata kanak-kanak itu telah dibawa ke Klinik Kesihatan Batu 14, Selangor untuk membuat pemeriksaan kerana mengalami gejala demam (13 Mei)  dan ruam (16 Mei).

Sebelum ini, tular mesej di media sosial  memaparkan gambar seorang kanak-kanak dengan dakwaan kononnya cacar monyet sudah mula berjangkit di Malaysia. – BERNAMA


Pelakon Tawil meninggal dunia

KUALA LUMPUR: Pelakon veteran, Tawil meninggal dunia pada usia 68 tahun di kediamannya di Projek Perumahan Rakyat (PPR), Sri Aman, Kepong, di sini, jam 2.15 pagi tadi, lapor BH Online.

Tawil atau nama sebenarnya Abu Bakar Ahmad meninggal dunia secara mengejut selepas mengalami sesak nafas secara tiba-tiba kira-kira jam 1 pagi.

Perkara itu disahkan isterinya, Azah Abdul Kahar, 62, yang memaklumkan Allahyarham sempat mengejutkannya dan minta disapukan minyak pada bahagian dada kerana mengalami sesak nafas secara tiba-tiba.

“Bagaimanapun, pegawai perubatan yang tiba bersama ambulans mengesahkan arwah sudah tiada. Saya percaya arwah menghembuskan nafas terakhir atas katil tanpa saya sedari,” katanya yang reda pemergian suami, apatah lagi meninggal dunia pada pagi Jumaat.

Allahyarham Tawil bukan hanya dikenali sebagai pelawak pentas, malah banyak membintangi drama dan filem serta bergelar pengacara sekitar 1970-an dan 1980-an.

Filem Prebet Lapok arahan Allahyarham Datuk Aziz Sattar antara filem mengangkat namanya dengan watak komedi bersama bintang utamanya, AR Badul hingga menjadi sebutan ramai.

Kali terakhir anak kelahiran Kampung Baru, Kuala Lumpur itu tampil menerusi telefilem Taubat Seorang Samseng pada 2013 sebelum memperlahankan aktiviti seninya.


Ismail Sabri harap sambutan Songkran eratkan hubungan kekeluargaan, silaturahim

KUALA LUMPUR, 13 April – Sempena sambutan Hari Songkran, Perdana Menteri Datuk Seri Ismail Sabri Yaakob berharap seluruh masyarakat Siam dapat menggunakan perayaan itu bagi mengeratkan lagi hubungan kekeluargaan dan silaturahim dengan sahabat handai serta jiran tetangga yang berbilang bangsa.

Beliau turut mengajak rakyat untuk sama-sama berdoa agar keadaan kembali pulih seperti sediakala bagi membolehkan perayaan Songkran dan perayaan lain dapat disambut dengan lebih meriah memandangkan negara kini masih berdepan dengan ancaman pandemik COVID-19.

“Perayaan Songkran tahun ini disambut dalam suasana masyarakat masih perlu berhati-hati dengan ancaman pandemik COVID-19 yang telah menjejaskan kehidupan harian dan kegiatan ekonomi seluruh rakyat Malaysia serta penduduk dunia.

“Semoga masyarakat Siam khasnya dan seluruh Keluarga Malaysia amnya terus berada dalam keadaan sihat sejahtera sepanjang masa. Selamat menyambut Perayaan Songkran 2022,” demikian menurut catatan itu.

Ismail Sabri berkata pemberian cuti tanpa rekod kepada penjawat awam berketurunan Siam sempena perayaan itu juga merupakan satu keistimewaan kepada mereka yang sama-sama berusaha untuk membangunkan negara.

Songkran yang terkenal sebagai festival air adalah sambutan Tahun Baharu Thailand yang disambut selama tiga hari bermula 13 April setiap tahun.- BERNAMA


Harga RON95, RON97 naik 1 sen, diesel turun 2 sen

KUALA LUMPUR, 28 Ogos – Harga runcit petrol RON95 dan RON97 masing-masing naik satu sen, manakala diesel turun dua sen bagi tempoh 29 Ogos hingga 4 Sept ini.

Menurut kenyataan Kementerian Kewangan, berdasarkan penetapan harga runcit mingguan produk petroleum menggunakan Mekanisme Harga Automatik (APM), harga baharu seliter bagi RON95 adalah RM1.72, RON97 (RM2.02) dan diesel (RM1.78).

“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya.- BERNAMA


Keberkesanan vaksin Sputnik V terhadap Omicron diketahui dalam tempoh 10 hari

MOSCOW, 12 Dis – Ujian mengenai keberkesanan vaksin COVID-19 Sputnik V Rusia terhadap varian Omicron akan mengambil masa 10 hari, kata Pengarah Pusat Penyelidikan Gamaleya untuk Epidemiologi dan Mikrobiologi, Alexander Gintsburg.

Sebelum ini, Gintsburg memberitahu Sputnik bahawa institut Gamaleya mengesahkan bahawa pesakit yang dijangkiti Omicron yang tiba di Rusia dari Afrika Selatan telah menerima suntikan vaksin.

Untuk menghasilkan vaksin baharu ia akan mengambil masa tidak lebih 10 hari dan prosedur kawal selia pula memerlukan antara 45 hari dan dua bulan, kata Gintsburg. – BERNAMA


Tiada tempoh masa gantian dokumen bagi mangsa banjir – JPN

KUALA NERUS, 28 Disember – Tiada tempoh masa ditetapkan atau laporan polis diperlukan  oleh Jabatan Pendaftaran Negara (JPN) untuk mangsa banjir memohon penggantian dan pembaharuan dokumen peribadi seperti kad pengenalan dan sijil kelahiran secara percuma.

Ketua Pengarahnya, Datuk Ruslin Jusoh, berkata mangsa banjir tidak perlu tergesa-gesa untuk membuat penggantian dan pembaharuan dokumen  sekiranya perlu menyelesaikan urusan peribadi yang lebih penting.

Bagaimanapun, beliau menasihatkan supaya mempercepatkan proses permohonan penggantian atau pembaharuan dokumen bagi melancarkan urusan seperti pembukaan sesi persekolahan dan perbankan yang memerlukan penggunaan dokumen berkenaan.

Beliau berkata demikian kepada pemberita selepas melawat dan menyampaikan sumbangan barangan kepada kakitangan JPN Terengganu yang terjejas banjir di Taman Desa Tanjung Damai, di sini, hari ini.

Bagi membantu mangsa banjir, Ruslin berkata pihaknya akan turun ke lokasi terkesan akibat banjir termasuk kawasan pedalaman bagi membolehkan mangsa membuat permohonan tanpa perlu ke pejabat JPN berdekatan.

Dalam pada itu, katanya, sebanyak  6,853 kad pengenalan  gantian telah dikeluarkan oleh JPN atas pelbagai sebab termasuk bencana di seluruh negara bermula 1 Jan hingga semalam.


208 kematian tahanan Imigresen dari 2018 hingga 15 Feb

KUALA LUMPUR, 17 Mac – Sebanyak 208 kematian dalam tahanan depot Imigresen direkodkan bagi tempoh 2018 hingga 15 Feb lepas, Dewan Rakyat diberitahu hari ini.

Timbalan Menteri Dalam Negeri I Datuk Seri Dr Ismail Mohamed Said berkata antara punca kematian tahanan yang disahkan oleh  Kementerian Kesihatan (KKM)  adalah disebabkan penyakit kejutan septik, tuberkulosis (Tibi), radang paru-paru teruk, jangkitan paru-paru, komplikasi jantung, denggi, kencing manis, sesak nafas, kegagalan fungsi organ, termasuk 25 kes akibat COVID-19 dan sebagainya.

“Kerajaan sentiasa komited untuk memberikan perkhidmatan tahanan di depot Imigresen yang terbaik dengan menyediakan penjagaan serta perlindungan terhadap mereka semasa dalam tahanan.

“Prosedur pengurusan tahanan yang berada dalam depot Imigresen telah dimasukkan dalam Arahan Tetap Ketua Pengarah Imigresen Mengenai Prosedur Pentadbiran dan Pengurusan Depot Imigresen,” katanya pada sesi soal jawab.

Beliau menjawab soalan Datuk Seri Azalina Othman Said (BN-Pengerang) yang ingin tahu sama ada terdapat kematian dalam tahanan Imigresen dalam tempoh lima tahun lepas serta langkah-langkah untuk menyiasat dan mencegah kejadian itu.

Mengulas lanjut, Ismail berkata Jabatan Imigresen melalui usaha sama dengan KKM telah menempatkan 25 Penolong Pegawai Perubatan Gred U29/32 di Depot Imigresen seluruh Malaysia bagi memberikan rawatan awal kepada tahanan.

Beliau berkata kerajaan sentiasa membuat penambahbaikan semasa kerja-kerja menaik taraf depot Imigresen sedia ada dengan menyediakan ruang dan fasiliti yang sesuai untuk semua tahanan.

“Ini termasuk menempatkan Penolong Pegawai Perubatan Gred U29/32 jawatan kader di setiap depot Imigresen untuk menguruskan perihal kesihatan tahanan daripada proses saringan awal, kes-kes ringan dan juga rawatan susulan.

“Untuk kes akut dan kecemasan, Penolong Pegawai Perubatan Gred U29/32 dan pegawai Imigresen di Depot Imigresen akan menghantar penghuni terjejas ke Pusat Kesihatan Daerah atau Klinik Kesihatan terdekat. Ini dibuat mengikut prosedur operasi standard yang ditentukan oleh KKM,” katanya.

Selain itu, beliau berkata pihaknya turut mengadakan libat urus dengan Jabatan Penjara serta pertubuhan bukan kerajaan tempatan dan antarabangsa seperti International Committee of the Red Cross (ICRC), Suka Society dan MyCare dalam pengurusan kesihatan tahanan.

Menjawab soalan tambahan Lim Lip Peng (PH-Kepong) mengenai jumlah bilik tahanan Imigresen dilengkapi dengan kamera litar tertutup (CCTV), Ismail berkata kementerian telah menetapkan kesemua 18 depot Imigresen di seluruh negara mesti dipasang CCTV untuk keselamatan tahanan dan petugas.


Produk buatan Malaysia terjual RM1.78 bilion tahun lalu

AYER KEROH 2 April – Kempen Beli Barangan Malaysia (KBBM) yang dilancarkan Kementerian Perdagangan Dalam Negeri dan Hal Ehwal Pengguna (KPDNHEP) terus mendapat sambutan apabila mencatat nilai jualan RM1.78 bilion pada tahun lalu.

Timbalan Menterinya Datuk Rosol Wahid berkata, walaupun berdepan pandemik COVID-19, namun ia tidak menghalang nilai jualan produk buatan Malaysia ini terus meningkat terutama membabitkan pembelian secara dalam talian.

Katanya melalui kempen tersebut juga lebih banyak produk yang mendapat penandaan Logo Buatan Malaysia berjaya memasuki pasar raya besar dan premium di seluruh negara, termasuk Sogo dan Suria KLCC.

“Setakat ini kita memang berpuas hati dengan kempen yang dilakukan, walaupun berdepan kekangan dan halangan, kajian mendapati jualan produk kita ada peningkatan dari setahun ke setahun.

“Sebab itu jugalah kerajaan tidak teragak-agak untuk meluluskan bajet bagi KBBM kerana ia terbukti mendapat sambutan daripada rakyat seluruh negara,” katanya.

Beliau berkata demikian selepas merasmikan kemasukan produk industri kecil dan sederhana (IKS) ke Oppa Mart sempena KBBM peringkat Negeri Melaka 2021, diikuti penyerahan sijil Logo Buatan Malaysia kepada Syarikat Berkat Tuah Foodstuff di sini, hari ini.

Hadir sama Pengerusi Jawatankuasa Perpaduan, Hubungan Masyarakat, Tenaga Kerja dan Hal Ehwal Pengguna negeri Datuk Wira Ar. Ismail Othman dan Pengarah KPDNHEP Melaka Norena Jaafar.

Mengulas lanjut, Rosol menyeru lebih ramai pengusaha tempatan memohon penandaan Logo Buatan Malaysia kerana mempunyai banyak kelebihan termasuk mampu meyakinkan pengguna untuk membeli produk buatan mereka serta memudahkan proses mengeksport ke luar negara.


Tumpu penyelesaian jangka panjang atasi banjir – PM

TEMERLOH, 1 Jan – Kerajaan memberi tumpuan kepada usaha mencari penyelesaian jangka panjang masalah banjir secara menyeluruh bagi mengurangkan risiko dan jumlah lokasi terjejas akibat bencana itu di masa depan, kata Perdana Menteri Datuk Seri Ismail Sabri Yaakob.

Beliau berkata perkara itu menjadi agenda utama Jawatankuasa Pengurusan Bencana Pusat sebaik sahaja operasi pascabanjir selesai, dan ia melibatkan kerajaan negeri, kementerian dan agensi kerajaan serta pakar dalam bidang berkaitan khususnya dalam aspek pengairan dan saliran.

“Kita akan cari dan bincangkan apa sahaja modul yang sesuai digunakan untuk menyelesaikan masalah ini, dan jika ia tidak boleh dilaksanakan secara serentak di Malaysia, fokus akan diberikan di daerah atau kawasan berisiko tinggi banjir.

“Rancangan jangka panjang memerlukan kos yang besar tetapi ia membantu mengurangkan kos dikeluarkan kerajaan setiap kali banjir dan setakat ini, kita telah membelanjakan RM1.4 bilion untuk bantuan sahaja, dan jumlah ini dijangka bertambah kerana kita belum menerima laporan penuh kerosakan,” katanya.

Ismail Sabri berkata demikian pada sidang media selepas menyampaikan sumbangan Misi Bantuan Banjir Keluarga Malaysia, yang merangkumi wang ihsan RM1,000 daripada kerajaan Persekutuan dan RM500 daripada kerajaan Pahang, serta barangan keperluan kepada 600 ketua isi rumah terjejas banjir di Dewan MPT Dataran Datuk Bahaman di Lanchang, Temerloh di sini hari ini.

Turut hadir ialah Menteri Besar Pahang Datuk Seri Wan Rosdy Wan Ismail, Ketua Setiausaha Negara Tan Sri Mohd Zuki Ali, Setiausaha Kerajaan Negeri Datuk Seri Dr Sallehuddin Ishak dan Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi Pahang Datuk Seri Mohd Sharkar Shamsuddin.

Menurutnya antara yang boleh dilakukan bagi mengurangkan masalah banjir ialah membina lebih banyak binaan tebatan banjir, mendalamkan sungai dan tali air seperti di Kedah serta membina terowong yang dilengkapi pengurusan banjir seperti Terowong SMART di ibu negara di kawasan bandar berisiko seperti di Shah Alam, Selangor.

“Bagi kawasan rendah yang kerap dilanda banjir, kita boleh lihat semula rancangan penempatan semula banjir yang pernah dilaksanakan sekitar tahun 1970-an. Ini perlu dibincangkan dengan kerajaan negeri untuk mengenal pasti kawasan tinggi yang sesuai manakala kerajaan Persekutuan boleh membantu dari segi peruntukan,” katanya.

Ismail Sabri berkata modul luar negara juga boleh dipertimbangkan jika sesuai dilaksanakan di Malaysia, seperti konsep ‘sponge city’ di China yang membantu memperlahankan aliran banjir atau ‘river dikes’ yang dilakukan di Belanda.

Sementara itu Perdana Menteri turut berterima kasih kepada semua pihak termasuk syarikat berkaitan kerajaan (GLC), badan bukan kerajaan (NGO) dan sukarelawan serta orang persendirian yang bukan hanya menghulurkan bantuan semasa banjir, malah juga terus membantu dalam operasi pascabanjir.

Berhubung desakan sesetengah pihak supaya dibenarkan pengeluaran RM10,000 secara sekali bayar menerusi i-Citra Kumpulan Wang Simpanan Pekerja (KWSP) walaupun sudah ada bantuan banjir diberikan mencecah RM10,000, Ismail Sabri berkata beliau hanya menjaga kepentingan rakyat.

“… yang tidak berpuas hati, mengecam akan terus berasa begitu di media sosial. Masing-masing ada tugas masing-masing. Saya harap kita semua tidak terkesan dengan serangan yang dibuat kerana kita menjalankan tanggungjawab… biarkan.. dan (ini) tidak akan menyekat saya daripada terus bekerja,” katanya. – BERNAMA


Lelaki rentung dalam kemalangan empat kenderaan di Permas Jaya

Komander Operasi, Penolong Kanan Penguasa Bomba Mohd Faiz Sulaiman berkata kemalangan berlaku kira-kira pukul 6.10 pagi itu membabitkan kereta BMW, Perodua Myvi, Honda City serta sebuah van pekerja kilang jenis Nissan.

“Setibanya Pasukan Keluaran Operasi (PKO) di tempat kejadian, kebakaran didapati melibatkan sebuah kereta BMW dan van pekerja kilang jenis Nissan yang terbakar 90 peratus serta sebuah kereta Perodua Myvi terbakar 60 peratus, manakala kereta Honda City tidak terbakar,” katanya dalam kenyataan hari ini.

Mohd Faiz berkata pemandu lelaki Perodua Myvi dan Honda City masing-masing berusia 34 dan 52 tahun itu dilaporkan selamat dan operasi ditamatkan sepenuhnya pada pukul 8.10 pagi tadi.

Sementara itu,  Ketua Polis Daerah Johor Bahru Selatan ACP Raub Selamat ketika dihubungi Bernama mengesahkan kejadian dan berkata siasatan mengenai insiden itu masih dijalankan.

“Mangsa yang masih belum dikenal pasti identitinya itu dipercayai dari arah pusat bandar menghala ke Permas Jaya,” katanya dalam kenyataan hari ini.

Beliau berkata setibanya di lokasi kejadian, kereta BMW yang dipandu mangsa dikatakan terbabas ke kanan jalan sebelum memasuki laluan bertentangan dan melanggar sebuah van yang dipandu oleh seorang lelaki tempatan berusia dalam lingkungan 40-an.

“Pada masa sama, Perodua Myvi dan Honda City yang berada di belakang van terbabit tidak sempat mengelak lalu melanggar belakang van berkenaan hingga mengakibatkan kereta BMW dan van itu terbakar sepenuhnya.

“Kereta Perodua Myvi itu terbakar di bahagian hadapan enjinnya, manakala Honda City hanya mengalami sedikit kerosakan di bahagian hadapan sebelah kanan,” katanya menambah pemandu van kini dalam keadaan kritikal di Hospital Sultanah Aminah.


SUKIPT 2022 pada Ogos di UPSI

TANJUNG MALIM, 17 Jun – Selepas tertangguh penganjurannya pada 2020 akibat COVID-19, Sukan Institusi Pendidikan Tinggi (SUKIPT) 2022 kembali dianjurkan bagi melahirkan persaingan kompetitif dan memberi ruang kepada mahasiswa institut pengajian tinggi (IPT) bergiat aktif dalam arena sukan.

Menteri Pengajian Tinggi Datuk Seri Dr Noraini Ahmad berkata lebih 6,000 atlet dan 70 kontinjen akan bersaing dalam 21 acara yang dipertandingkan pada kejohanan yang menawarkan 210 pingat emas bermula 12 hingga 21 Ogos di Universiti Pendidikan Sultan Idris (UPSI) di sini.

“Kementerian Pengajian Tinggi (KPT) bersetuju memberikan beberapa Insentif Kecemerlangan SUKIPT yang baharu iaitu Olahragawan dan Olahragawati SUKIPT masing-masing bakal menerima wang tunai RM3,000.

“Pasukan Terbaik Lelaki dan Wanita SUKIPT akan menerima wang tunai RM7,000 dan pemain yang berjaya melakukan hole-in-one bagi sukan golf ditawarkan wang tunai RM1,000,” katanya berucap pada majlis perasmian SUKIPT 2022 di sini hari ini.

Beliau berkata wang tunai berjumlah RM20,000 turut akan diberikan secara bersama kepada atlet yang berjaya memecahkan rekod kebangsaan sukan yang bermula pada 2012 itu.

Noraini berkata bagi memberi kelainan, Hari Kerjaya Sukan juga akan diadakan dengan menghimpunkan pengamal industri sukan dengan peserta dan pengunjung berpeluang mendapatkan maklumat berkaitan kerjaya dalam bidang sukan.

“Saya percaya SUKIPT 2022 akan menjadi satu daripada medan untuk atlet IPT mengembalikan prestasi terbaik mereka setelah hampir empat tahun tidak terlibat dengan kejohanan bertaraf kebangsaan, secara tidak langsung membolehkan atlet membuat persediaan awal untuk menghadapi kejohanan besar di peringkat antarabangsa pada 2023.

“Walaupun edisi kali ini tidak melibatkan penyertaan IPT dari negara Asia Tenggara seperti sebelum ini, saya yakin aksi yang dipamerkan oleh atlet yang bertanding tetap mampu meletakkan SUKIPT sebagai satu kejohanan sukan terbesar dan bertaraf tinggi setanding temasya lain seperti Sukan Malaysia dan sebagainya,” katanya.

Menurut Noraini, KPT amat komited dengan usaha untuk meningkatkan mutu sukan negara melalui penganjuran acara sukan berskala tinggi, bertaraf kebangsaan dan antarabangsa bagi mengekalkan momentum kecemerlangan prestasi atlet IPT dan negara di peringkat tertinggi termasuk Sukan Universiti ASEAN, Sukan Universiti Dunia, Sukan SEA dan Sukan Komanwel.

Beliau berkata atlet IPT menjadi antara penyumbang terbesar pingat kontinjen negara dalam Sukan SEA 2021 di Hanoi, Vietnam dengan 83 pingat atau 47.7 peratus daripada 174 pingat yang dimenangi adalah daripada atlet IPT iaitu 24 daripada 39 pingat emas, 21 daripada 45 perak dan 38 daripada 90 gangsa.

“Saya difahamkan kontinjen IPT negara akan berjuang di Sukan Universiti ASEAN pada 27 Julai hingga 6 Ogos ini di Ubon Ratchathani, Thailand, jadi saya harap atlet kita akan terus mempamerkan aksi, mencipta kecemerlangan di persada Asia Tenggara,” katanya.- BERNAMA


Rangkaian 5G mampu lonjak daya saing ekonomi, tahap produktiviti dan nilai tambah industri

KUALA LUMPUR, 22 Julai – Perdana Menteri Datuk Seri Ismail Sabri Yaakob menaruh keyakinan rangkaian 5G mampu melonjakkan daya saing ekonomi Malaysia serta tahap produktiviti dan nilai tambah industri.

Keyakinan itu dinyatakan Ismail Sabri semasa menerima kunjungan hormat Presiden dan Ketua Pegawai Eksekutif Kumpulan Ericsson Borje Ekholm di Putrajaya hari ini, yang tertumpu kepada perbincangan status terkini pelaksanaan rangkaian 5G di Malaysia.

Menerusi perkongsian di laman Facebook, Perdana Menteri berkata pelaksanaan rangkaian 5G mampu menjadi perintis kepada pembangunan prasarana dan liputan rangkaian 5G.

Sementara itu Perdana Menteri berkata pada pertemuan itu, Ericsson turut menyatakan komitmen untuk terus mempergiatkan aktiviti dan pelaburan di Malaysia setelah 57 tahun bertapak di negara ini.


Onn Hafiz angkat sumpah Menteri Besar Johor ke-19

JOHOR BAHRU, 15 Mac – Anggota Dewan Undangan Negeri (ADUN) Machap Datuk Onn Hafiz Ghazi hari ini mengangkat sumpah sebagai Menteri Besar ke-19 susulan kemenangan Barisan Nasional (BN) pada Pilihan Raya Negeri (PRN) Johor, Sabtu lepas.

Beliau yang bersongkok, berbaju Melayu Teluk Belanga berwarna hitam serta lengkap bersampin mengangkat sumpah di hadapan Sultan Johor Sultan Ibrahim Almarhum Sultan Iskandar di Balai Mengadap Istana Bukit Serene di sini.

Istiadat Penyerahan Surat Tauliah dan Pengisytiharan Pelantikan Menteri Besar Johor itu dimuat naik di laman sosial Facebook Sultan Ibrahim yang turut memaparkan 16 keping gambar upacara berkenaan.

Pada PRN Johor ke-15, Onn Hafiz, 44, memenangi pertandingan empat penjuru menewaskan Azlisham Azahar daripada Perikatan Nasional (PN), R Sangaran (Parti Ikatan Demokratik Malaysia) dan Datuk Dr Sharuddin Md Salleh (Parti Pejuang Tanah Air) dengan majoriti 6,543.

Beliau yang merupakan cicit kepada pengasas dan Presiden UMNO Allahyarham Datuk Onn Jaafar, pernah dilantik sebagai Pengerusi Jawatankuasa Pelancongan, Belia dan Sukan pada 6 Mac 2020 sehingga DUN dibubarkan pada 22 Jan lepas.

Memiiki Ijazah Sarjana Muda Perakaunan daripada University of Hertfordshire, United Kingdom, beliau juga pernah menjadi Setiausaha Politik Menteri Pertahanan Datuk Seri Hishammuddin Tun Hussein pada 2013 hingga 2018.

Onn Hafiz dilantik meskipun sebelum ini BN mencadangkan bekas Menteri Besar Datuk Hasni Mohammad sebagai calon bagi mengisi jawatan itu jika BN memenangi PRN Johor.

Semalam, Hasni yang juga Pengerusi BN Johor mencadangkan supaya pucuk pimpinan parti itu memilih orang muda untuk memimpin Johor, setelah melihat sokongan dan kedudukan orang muda yang penting dalam pembangunan negeri.

Hasni merupakan Menteri Besar yang ketiga dilantik selepas Pilihan Raya Umum ke-14 pada 2018 selepas Allahyarham Datuk Osman Sapian dan Datuk Dr Sahruddin Jamal.

Pengamal media mula berkumpul di luar istana berkenaan seawal 12 tengah hari walaupun dalam cuaca hujan lebat selepas mendapat maklumat berhubung istiadat angkat sumpah itu. – BERNAMA


Pemilhan UMNO tetap dilaksana walau ada bahagian digantung

PONTIAN, 29 Jan – Pemilihan UMNO yang bermula Rabu ini akan tetap diadakan di 22,000 cawangan dan 191 bahagian meskipun terdapat dua bahagian parti digantung.

Setiausaha Agung UMNO Datuk Seri Ahmad Maslan berkata bagi memastikan pemilihan tidak terganggu, parti juga melantik pentadbir bahagian yang akan mengendalikan pemilihan di bahagian digantung itu.

“UMNO Bahagian yang digantung hanya Arau (Perlis) dan Tanah Merah (Kelantan) setakat ini. Pemilihan membabitkan kedua-dua bahagian ini tetap akan dilaksanakan.

Pemilihan kedua-dua bahagian tersebut akan diuruskan oleh pentadbir bahagian yang dilantik, seperti Datuk Rozabil Abdul Rahman dilantik sebagai Pentadbir UMNO Bahagian Arau,” katanya kepada pemberita selepas majlis perasmian Tangki Air Baharu Benut, di sini, hari ini.

Pada 5 Jan lepas, Majlis Tertinggi UMNO menggantung UMNO Bahagian Arau berikutan wujudnya pelbagai perbuatan sabotaj terhadap parti ketika Pilihan Raya Umum ke-15 (PRU15).

Ahmad yang juga Ahli Parlimen Pontian berkata pemilihan dan mesyuarat UMNO melibatkan 191 bahagian dan 22,000 cawangan akan diadakan bermula dari 1 Feb hingga 18 Mac ini.


Simptom serangan jantung pada wanita ‘lemah’, sukar dikesan – Pakar

ALOR SETAR, 27 Mei  — Serangan jantung yang terjadi akibat gangguan aliran darah ke jantung boleh mengancam nyawa jika tidak dirawat dengan cepat dan tepat.

Tidak seperti golongan lelaki, tanda serangan jantung pada wanita adalah lebih ‘lemah’ dan sukar dikesan sehingga kadangkala apabila dikesan ia sudah berada pada tahap serius serta sukar dirawat kerana berlaku ‘kerosakan’ pada jantung.

Pakar Jantung Kedah Medical Centre (KMC) Dr Abd Rahim Tahir berkata walaupun kes serangan jantung sering didengar melibatkan golongan lelaki, wanita juga sebenarnya berisiko terutama bagi penghidap darah tinggi atau diabetes kronik.

“Sakit jantung terhadap lelaki dan wanita sama saja dari segi keterukan, keseriusan dan cara rawatan tapi yang jadi masalah, wanita ‘tertinggal’ di belakang kerana tandanya tidak nyata seperti lelaki, akibatnya wanita tidak dapat rawatan yang sempurna dari awal.

“Sesetengah pakar kata risiko (serangan jantung) pada wanita juga biasanya datang lewat sikit, sebab semasa dalam kitaran haid, hormon itu boleh bantu kurangkan masalah jantung,” katanya kepada Bernama di sini.

Dr Abd Rahim berkata tidak seperti lelaki, tanda serangan jantung pada golongan itu lebih jelas seperti sakit dada yang serius, berbanding wanita yang kadang kala hanya berasa letih, berpeluh, berdebar-debar atau berasa kurang selesa pada dada.

“Macam letih, ia ada banyak sebab, contohnya demam atau hypoglycemia yang biasa dialami pesakit kencing manis. Letih yang dimaksudkan adalah letih luar biasa atau jika berpeluh, ia juga luar biasa, misalnya sebelum ni buat kerja dua tiga jam baru berpeluh, ini bergerak sikit dah basah peluh.

“Saya ada ramai pesakit wanita yang ada tanda macam tu dan bila buat pemeriksaan terperinci, didapati pesakit sebenarnya mempunyai masalah jantung. Kadang-kadang buat elektrokardiogram (ECG) tak nampak, tapi bila buat ujian stress baru nampak dia sakit,” katanya.

Beliau berkata gejala atau simptom serangan jantung yang tidak jelas itu juga sering dialami golongan warga emas berusia 60 tahun ke atas atau penghidap kencing manis kronik.

“Pesakit kencing manis ni saraf mereka bermasalah… deria rasa mereka tak kuat, tak rasa sakit, deria rasa ada pada jantung juga, jadi tanda serangan jantung pada mereka tidak nyata,” katanya.

Dr Abd Rahim berkata tindakan terhadap pesakit yang lambat mendapatkan rawatan akan menjadi lebih kompleks dan berkemungkinan mereka tidak dapat sihat sepenuhnya kerana jantung mereka sudah ‘tercedera’.

Oleh itu katanya, wanita perlu lebih peka dengan perubahan pada diri dan perlu tahu mengukur tahap kesihatan mereka sendiri bagi mengesan simptom-simptom yang tidak jelas itu.

Beliau turut menasihati orang ramai supaya mengamalkan gaya pemakanan yang sihat seperti yang disarankan oleh kerajaan melalui Kementerian Kesihatan seperti banyak makan sayur atau ulam dan ambil makanan kurang minyak dan garam.

“Selain itu orang selalu sebut Q10 bagus, sama ada dalam bentuk vitamin atau kapsul dan dalam sesetengah minyak ada banyak Q10 contohnya minyak zaitun.

“Q10 adalah satu enzim kita guna dalam badan untuk kurangkan kadar penukaran lemak tak tepu kepada tepu. Jika kadar lemak tepu rendah, kemungkinan berlaku penyempitan saluran darah lebih rendah sekali gus dapat mengurangkan risiko serangan jantung,” katanya.


Kemiskinan antara punca utama keciciran pelajar sekolah

KUALA LUMPUR, 12 Jun – Kemiskinan adalah antara punca utama keciciran pelajar, terutamanya di sekolah menengah, kata Timbalan Menteri Pendidikan Lim Hui Ying.

Beliau berkata Kementerian Pendidikan (KPM) mendapati terdapat pelajar yang tidak hadir ke sekolah untuk bekerja demi menanggung ekonomi dan kos sara hidup keluarga mereka.

“Ini adalah satu masalah sosial yang perlu kita tangani dan cari jalan bagaimana untuk menghadapinya,” katanya pada sesi soal jawab di Dewan Rakyat, hari ini.

Beliau menjawab soalan tambahan Muhammad Ismi Mat Taib (PN-Parit) mengenai adakah kemiskinan menjadi punca keciciran pelajar dan apakah inisiatif kementerian untuk menanganinya.

Lim berkata antara langkah yang sedang diusahakan KPM adalah untuk mewajibkan semua pelajar untuk menghabiskan 11 tahun persekolahan iaitu bermula Tahun 1, di sekolah rendah hingga Tingkatan 5, di sekolah menengah.

Ketika menjawab soalan asal yang dikemukakan oleh Muhammad Ismi berkenaan inisiatif KPM untuk membantu pelajar tercicir akibat kemiskinan, Lim berkata KPM telah memperluaskan pelaksanaan Sekolah Komprehensif 9 (K9) daripada 12 buah sedia ada kepada 17 sekolah.

“Matlamat utama sekolah K9 diwujudkan bagi menangani isu keciciran di kawasan pedalaman, terutamanya bagi murid menghadapi kesukaran untuk meneruskan pendidikan ke peringkat menengah atas faktor lokasi ke sekolah menengah yang jauh, bentuk muka bumi mencabar dan sosioekonomi keluarga,” katanya.

Beliau berkata konsep itu turut diperluaskan menjadi Sekolah Komprehensif 11 (K11) bagi memberi akses pendidikan yang lebih menyeluruh kepada pelajar bermula Tahun 1 hingga Tingkatan 5.

“Konsep K11 ini juga dijangka mampu mengurangkan kadar keciciran transisi murid daripada Tingkatan 3 ke Tingkatan 4 atau transisi peringkat pengajian menengah rendah ke menengah atas,” katanya.

Selain itu, Lim berkata KPM juga menyediakan sebanyak 18 jenis bantuan persekolahan untuk murid daripada keluarga berpendapatan rendah atau miskin antaranya Biasiswa Kecil Persekutuan, Rancangan Makanan Tambahan, Kumpulan Wang Amanah Pelajar Miskin, Bantuan Awal Persekolahan, dan Bantuan Pakaian Seragam Badan Beruniform.

“Pelbagai bantuan seperti pinjaman buku teks serta khidmat guru bimbingan dan kaunseling dan guru pemulihan turut disediakan bagi menyokong minat murid untuk meneruskan persekolahan,” katanya.


PRN Sarawak: SPR tangguh keputusan DUN Mulu

KUCHING, 18 Dis – Suruhanjaya Pilihan Raya (SPR) hari ini mengumumkan keputusan bagi 81 daripada 82 kerusi Dewan Undangan Negeri (DUN) yang dipertandingkan dalam Pilihan Raya Negeri Sarawak ke-12 dan menangguhkan keputusan kerusi DUN Mulu ekoran faktor keselamatan.

Pengerusi SPR Datuk Abdul Ghani Salleh berkata petugas pilihan raya yang menaiki helikopter untuk membawa peti undi ke pusat penjumlahan rasmi undi berhadapan dengan cuaca buruk selain terputus perhubungan jalan darat.

“Sehubungan itu, keputusan pilihan raya bagi DUN (Mulu) akan diumumkan sebaik sahaja kami menerima peti undi berkenaan,” katanya pada sidang media di sini, malam ini.

Menurutnya peratusan dan jumlah pengundi yang keluar mengundi pada pilihan raya negeri itu juga akan dimaklumkan semasa pengumuman keputusan DUN Mulu.

Abdul Ghani turut mengumumkan bahawa daripada 81 kerusi DUN itu, Gabungan Parti Sarawak (GPS) memenangi 75 kerusi, Parti Sarawak Bersatu (PSB) memperoleh empat kerusi manakala DAP meraih dua kerusi.

Mengenai 55 peratus pengundi yang keluar mengundi sehingga 4 petang tadi, beliau berkata faktor cuaca yang tidak menentu berikutan hujan lebat adalah antara sebab utama peratusan itu berkurangan seperti yang dijangkakan.


Cebisan anggota badan dipercayai milik pendaki wanita hilang di gunung Suku Ditemui

IPOH, 17 Mei – Pasukan mencari dan menyelamat (SAR) hari ini menemukan cebisan anggota tubuh manusia dipercayai milik seorang daripada dua pendaki wanita yang dihanyutkan kepala air semasa mendaki di Gunung Suku, Simpang Pulai di sini, pada Ahad.

Penolong Pengarah Operasi Jabatan Bomba dan Penyelamat Malaysia (JBPM) Perak Muhammad Shahrizal Aris berkata cebisan anggota badan itu ditemukan pada 4.30 petang tadi.

“Bahagian anggota mana kita tidak dapat kenal pasti lagi kerana kita hanya menjumpai cebisan anggota badan sahaja di lokasi penemuan kedua (separuh anggota badan mangsa ditemukan di bawah timbunan kayu) semalam,” katanya ketika dihubungi Bernama hari ini.

Mohd Shahrizal  berkata operasi SAR dihentikan sementara pada 5.30 petang disebabkan faktor cuaca serta keadaan semakin gelap dan operasi akan disambung semula pada pukul 8 pagi esok.

Sementara itu, Timbalan Komander Operasi JBPM Perak Umrani Che Mat pula berkata pasukan SAR turut menemukan beberapa cebisan pakaian dipercayai milik kedua-dua mangsa di sekitar lokasi kejadian pada 1.30 tengah hari tadi.

Semalam, pasukan SAR menemukan anggota tubuh manusia dipercayai milik seorang daripada dua pendaki wanita yang dihanyutkan kepala air di bawah timbunan kayu pada 10.20 pagi.

Kedua-dua wanita itu dikenali sebagai See Su Yen, 32 dan Ng Yee Chew, 46, yang berasal dari Cheras dan Klang, Selangor dipercayai telah dihanyutkan arus deras dalam kejadian pada 5 pagi, Ahad lepas.


Kes bunuh kanak-kanak: Sebutan semula pada 21 Jun

KUCHING, 9 Mei – Mahkamah Majistret hari ini menetapkan 21 Jun depan untuk sebutan semula kes pasangan suami isteri yang didakwa membunuh kanak-kanak berusia empat tahun, Eric Chang Wei Jiw pada Mac lepas.

Penolong Pendaftar Mahkamah Rendah Dora Undau menetapkan tarikh itu selepas permohonan dibuat oleh pihak pendakwaan bagi menunggu laporan kimia pada prosiding kes hari ini.

Tertuduh Ling Kok Liang, 51, bersama Wendy Chai Xue Zhen, 36, penjaga kepada kanak-kanak terbabit, didakwa mengikut Seksyen 302 Kanun Keseksaan dan dibaca bersama Seksyen 34 Kanun yang sama.

Mereka didakwa menyebabkan kematian Eric di No 1493, Lorong 2, Taman Riverview, Jalan Daya, Bintawa di sini antara pukul 5 petang 4 Mac hingga 9.15 pagi pada 8 Mac.


UPSR, PT3 tidak akan dikembalikan, KPM fokus bangunkan murid secara holistik

KUALA LUMPUR, 6 Jun– Kementerian Pendidikan (KPM) hari ini mengulangi keputusan untuk tidak mengembalikan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) dalam masa terdekat.

Timbalan Menteri Pendidikan Lim Hui Ying berkata keputusan itu adalah kerana KPM buat masa kini, memberi fokus kepada pembangunan holistik murid melalui pelaksanaan Pentaksiran Berasaskan Sekolah (PBS) dan Pentaksiran Bilik Darjah (PBD).

“PBS dan PBD memberi ruang dan peluang untuk membangunkan potensi murid secara menyeluruh dan berterusan. Oleh itu, kita tidak akan mengembalikan UPSR dan PT3,” katanya pada sesi soal jawab di Dewan Rakyat, hari ini.

Menjawab soalan asal oleh Roslan Hashim (PN-Kulim Bandar Baharu) mengenai langkah untuk mengukuhkan pelaksanaan PBS dan PBD, Lim berkata dapatan daripada libat urus berkenaan hala tuju PBS dan PBD akan dibincangkan dalam sebuah kovensyen yang diadakan hari ini hingga esok.

Lim berkata pihaknya juga telah mengemas kini Buku Panduan Pelaksanaan PBD edisi kedua 2019 dengan melampirkan senarai semak bagi pelaksanaan proses penjaminan kualiti iaitu pementoran, pemantauan, pengesanan dan penyelarasan.

“KPM juga menambah baik komponen pentaksiran psikometrik bertujuan mempersiapkan murid dengan pengetahuan, kemahiran dan nilai sebagai asas yang kukuh bagi mereka mengikuti pembelajaran pada peringkat seterusnya,” katanya.


Tambah baik program Pengalaman Homestay, galak komuniti luar bandar jadi pengusaha inap desa

KUCHING 27 Nov – Kementerian Pelancongan, Seni dan Budaya (MOTAC) menambah baik garis panduan program Pengalaman Homestay Malaysia selaras permintaan terkini bagi menggalakkan lebih ramai komuniti luar bandar untuk turut serta sebagai pengusaha inap desa.

Menterinya Datuk Seri Nancy Shukri berkata penambahbaikan tersebut antaranya adalah meletakkan had radius pendaftaran secara kluster atau individu sebagai pengusaha diperluas dalam lingkungan 10 kilometer di Semenanjung Malaysia dan 50 kilometer bagi Sabah dan Sarawak dari pusat aktiviti.

“Selain itu kita mahu memperluas penyertaan kepada individu yang berminat untuk bergabung bersama komuniti inap desa yang berdaftar dan mewujudkan kategori bagi inap desa serta kampungstay seperti Annex Kampungstay, Guest Kampungstay, Farm atau Agro Kampungstay dan Inovatif Kampungstay.

“Kita juga mahu menekankan tanggungjawab dan tadbir urus pengurusan kluster inap desa selain menggalakkan mereka menubuhkan koperasi serta berdaftar dengan Suruhanjaya Syarikat Malaysia,” katanya berucap pada majlis pelancaran Garis Panduan Program Pengalaman Homestay Malaysia dan platform jomhomestay.my di sini hari ini.

Beliau berkata ini merupakan peluang keemasan kepada pengusaha inap desa bagi membantu meningkatkan pendapatan mereka dengan menawarkan perkhidmatan lebih baik serta melakukan promosi bagi menarik kumpulan sasaran itu.

Selain itu, Nancy berkata walaupun banyak sempadan antarabangsa akan dibuka, namun rakyat Malaysia masih mengambil langkah berhati-hati dan tetap akan memilih untuk bercuti di dalam negara. – BERNAMA


Konflik Ukraine-Russia boleh jejas usaha cerdaskan pemulihan ekonomi global, termasuk Malaysia

KUALA LUMPUR, 28 Feb – Konflik antara Ukraine dan Rusia sudah pasti akan menjejaskan usaha untuk mencerdaskan pemulihan ekonomi global, termasuk Malaysia, kata Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali.

Beliau berkata sebarang konflik pastinya akan memberi kesan kepada ekonomi global dan ia tidak membantu mana-mana negara untuk bergerak ke arah pertumbuhan ekonomi yang positif.

“Malaysia telah membuat pendirian dan situasi di Ukraine, kita berharap akan ada satu penyelesaian yang efektif demi perdamaian dunia dan juga ekonomi global,” katanya selepas majlis resepsi Sambutan Tahun Baharu Cina di Menara MITI hari ini.

Mohamed Azmin berkata perdamaian itu penting memandangkan Rusia bukan sahaja antara kuasa ekonomi yang penting untuk Malaysia tetapi juga banyak negara lain di dunia yang masih dalam proses pemulihan daripada kesan pandemik COVID-19.

Katanya Malaysia bukan sahaja mempunyai hubungan perdagangan dengan Rusia, malah hubungan rakyat kepada rakyat termasuk dalam bidang pendidikan dan beberapa industri lain seperti sektor aeroangkasa.

Mengenai sasaran dagangan negara untuk mencapai RM2 trilion pada 2022, Mohamed Azmin berkata Malaysia sebagai sebuah negara dagang perlu mencari penyelesaian atau usaha lain yang lebih proaktif bagi menepis kesan daripada konflik antara Ukraine dan Rusia.

Katanya antara usaha yang diambil Malaysia adalah dengan menjadi anggota perjanjian Kerjasama Ekonomi Komprehensif Serantau (RCEP) secara rasminya pada 18 Mac, 2022 ini.

“RCEP mewakili satu per tiga daripada perdagangan dunia. Saya percaya ini akan memberikan ruang dan peluang kepada pemain industri tempatan termasuk perusahaan mikro, kecil dan sederhana (PMKS) untuk memasarkan produk dan perkhidmatan mereka dalam kalangan anggota RCEP kerana pasaran di Malaysia ini kecil, maka pasaran yang akan kita nikmati melalui keanggotaan ini jauh lebih besar.

“Selain itu, kita juga dapat menikmati tarif yang rendah atau tidak ada tarif langsung. Maka, ini adalah peluang yang terbaik untuk kita meningkatkan nilai eksport negara,” katanya.

Mohamed Azmin berkata prestasi perdagangan Malaysia pada 2021 buat pertama kalinya telah mencatatkan pencapaian cemerlang melebihi RM2 trilion dengan jumlah eksport bernilai RM1.24 trilion, mencapai sasaran Rancangan Malaysia Ke-12 empat tahun lebih awal.- BERNAMA


Banjir: UTeM teruskan misi bantuan di Pahang, Negeri Sembilan

DURIAN TUNGGAL 5 Jan – Universiti Teknikal Malaysia Melaka (UTeM) komited meneruskan misi bantuan pasca banjir di dua kawasan melibatkan Mentakab, Pahang dan Gemencheh, Negeri Sembilan.

Timbalan Naib Canselor Penyelidikan dan Inovasi UTeM yang menjalankan fungsi Naib Canselor UTeM, Prof Dr Ghazali Omar berkata, seramai 50 sukarelawan yang terdiri daripada 40 pelajar dan 10 kakitangan terlibat menjayakan operasi pembersihan di kawasan itu.

Jelasnya, Isnin lalu pasukan sukarelawan UTeM telah menjalankan kerja-kerja pembersihan perumahan dan kawasan jagaan kanak-kanak di Taman Ixora Mentakab, Pahang bersama pasukan Kementerian Pengajian Tinggi (KPT).

“Program ini turut melibatkan Menteri Pengajian Tinggi, Datuk Seri Dr Noraini Ahmad yang turun padang bersama sukarelawan menjayakan misi bantuan pasca banjir.

“Pada hari semalam (4 Jan) pula pasukan sukarelawan UTeM yang sama bergerak menjayakan misi pembersihan di Taman Pinggiran, Sungai Kelamah Gemencheh, Negeri Sembilan,” katanya.

Sementara itu, Timbalan Naib Canselor (Hal Ehwal Pelajar) Datuk Dr Sabri Mohamad Sharif berkata UTeM sentiasa cakna dan prihatin terhadap mangsa banjir.

“Selain itu kerja-kerja mengalih dan mengangkat perkakasan yang rosak untuk dibuang ke pusat pelupusan sampah dijalankan serentak agar kawasan berkenaan kembali sempurna dan memudahkan penduduk menjalani kehidupan seperti biasa.


JPA pastikan pengisian jawatan disegerakan

Dalam kenyataan hari ini, JPA memaklumkan perundingan pengoptimuman sumber manusia berfokuskan kepada landskap baharu organisasi awam dan perkhidmatan awam kalis masa hadapan sentiasa dilaksanakan dari semasa ke semasa sejajar dengan keperluan serta kemampuan kewangan negara.

“Usaha dan perancangan ini dapat menyegar semula anggota perkhidmatan awam dan bergerak bersama ke hadapan bagi mencapai Wawasan Kemakmuran Bersama 2030, Rancangan Malaysia Ke-12 (RMK12) serta mendukung aspirasi Keluarga Malaysia,” menurut JPA .

Menurut kenyataan itu, JPA sentiasa komited bersama kementerian, jabatan dan agensi merentasi pelbagai sektor perkhidmatan dalam memantapkan pengurusan sumber manusia sektor awam bagi memastikan penyampaian perkhidmatan kerajaan sentiasa responsif kepada rakyat.

Sebagi contoh, JPA pada Jun tahun lepas memberi kelulusan segera kepada Kementerian Pendidikan untuk pengambilan khas 18,702 Pegawai Perkhidmatan Pendidikan (PPP) secara ‘one-off’ atau sekali sahaja bagi menangani kekurangan guru di sekolah rendah dan sekolah menengah khususnya dalam mata pelajaran tertentu.

Selain itu, pada Disember lepas, JPA meluluskan permohonan kelonggaran syarat pukal skim perkhidmatan untuk pelantikan secara kontrak bagi 4,266 calon guru kontrak di bawah urusan pengambilan 18,702 PPP.

Mengenai kekosongan 11,111 perjawatan dalam Polis Diraja Malaysia (PDRM), JPA memaklumkan mekanisme penempatan dan latihan yang fleksibel serta mempunyai nilai tambah menerusi penggunaan teknologi dapat membantu kecekapan pengisian kekosongan perjawatan yang ada.

Jumaat lepas, Pengarah Pengurusan Bukit Aman Datuk Zaini Jass dalam sidang media di Melaka memaklumkan terdapat 11,111 kekosongan perjawatan dalam PDRM hingga 31 Jan lepas. – BERNAMA


Premis makanan boleh buka sampai 6 pagi

KUALA LUMPUR 12 April – Kerajaan membenarkan pengoperasian semua premis makanan di negeri-negeri dikenakan Perintah Kawalan Pergerakan (PKP) Bersyarat dan PKP Pemulihan dilanjutkan sehingga 6 pagi sepanjang Ramadan ini.

“Selepas ambil kira pandangan serta keperluan khususnya orang bujang dan lain-lain untuk dapatkan makanan bersahur, mesyuarat bersetuju semua restoran, warung, gerai, kedai makan atau ‘coffee house’ di dalam hotel, kedai makanan segera atau perkhidmatan penghantaran dibenarkan melanjutkan operasi mereka sehingga waktu sahur iaitu jam 6 pagi.

“Selepas ini kedai makan boleh diteruskan sehingga sahur jadi mereka yang ingin membeli makanan sahur boleh bungkus atau membeli di restoran yang dibuka.

Beliau berkata penganjuran majlis berbuka puasa seperti bufet Ramadan di hotel, restoran dan lain-lain premis juga dibenarkan dengan prosedur operasi standard (SOP) ketat.

“Mengenai bilangan kehadiran bagi bufet Ramadan di kawasan PKPB dan PKPP, kita benarkan dengan syarat ada penjarakan fizikal antara pengunjung dan SOP kedudukan meja perlulah dua meter (jarak antara satu meja ke meja lain).

“Bagi majlis berbuka kita menggalakkan hidangan set ‘dome’, tapi kalau bufet mesti ada pramusaji untuk sendukkan makanan. Untuk majlis berbuka puasa di pejabat dan dewan, kapasiti 50 peratus daripada keluasan tempat bagi kawasan PKPB manakala 100 peratus di kawasan PKPP mengikut SOP yang ditetapkan,” katanya.

Sementara itu, beliau mengumumkan PKPB di Selangor, Johor, Kelantan, Kuala Lumpur dan Pulau Pinang dilanjutkan bermula 15 sehingga 28 April, manakala PKPB di Sarawak pula dilanjutkan dari 13 hingga 26 April ini.

Menurutnya PKPP di Perlis, Melaka, Pahang, Terengganu, Sabah, Putrajaya, Labuan, Perak, Negeri Sembilan (kecuali di Seremban) dan Kedah (kecuali di Kuala Muda) pula dilanjutkan mulai 15 hingga 28 April.


Agong, Permaisuri zahir ucapan takziah kepada waris Ujang Mormin

PORT DICKSON 10 Feb. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada waris veteran perang dunia kedua, Prebet Ujang Mormin yang meninggal dunia semalam.

Ucapan Seri Paduka berdua itu disampaikan Panglima Tentera Darat Jeneral Tan Sri Zamrose Mohd Zain dalam sidang media selepas upacara pengebumian yang turut dihadiri cucu saudara Allahyarham Ujang, Lailawati Jamil, 59.

Panglima Tentera Darat itu turut menyampaikan ucapan takziah oleh Sultan Kedah, Al Aminul Karim Sultan Sallehuddin Sultan Badlishah, selaku Kolonel Yang Dipertua Rejimen Askar Melayu Diraja (RAMD), Perdana Menteri Tan Sri Muhyiddin Yassin, Menteri Kanan (Pertahanan) Datuk Seri Ismail Sabri Yaakob dan seluruh warga Kementerian Pertahanan serta Angkatan Tentera Malaysia.

Terdahulu, jenazah Allahyarham Ujang, 100, selamat dikebumikan di Pusara RAMD di sini, kira-kira jam 2.20 petang tadi dalam suasana norma baharu yang mematuhi prosedur operasi standard (SOP) ditetapkan Kementerian Kesihatan.

“Disebabkan COVID-19 ini, kita terpaksa melaksanakan acara pengebumian secara norma baharu. Bagaimanapun Tentera Darat masih mengambil inisiatif melaksanakan pengebumian untuk menghargai sumbangan Allahyarham sepanjang berkhidmat dalam Tentera Darat,” kata Zamrose.

Beliau berkata Tentera Darat melalui Yayasan RAMD, Yayasan Veteran Angkatan Tentera Malaysia, Jabatan Hal Ehwal Veteran Malaysia dan Kelab Pegawai RAMD turut menyerahkan sumbangan kepada waris Allahyarham.

Allahyarham Ujang yang berasal dari Kampung Kundur, Rembau meninggal dunia di Hospital Sungai Buloh, Selangor akibat COVID-19 pada pukul 5.05 petang semalam selepas dikesan positif pada 26 Jan lepas.

Allahyarham Ujang pernah bersama-sama wira perang Allahyarham Leftenan Adnan Saidi ketika Pertempuran Pasir Panjang di Singapura menentang tentera Jepun pada 1942 semasa Perang Dunia Kedua.


PM Ismail Sabri tiba di Turkiye untuk lawatan rasmi empat hari

Pesawat khas yang membawa Ismail Sabri dan delegasinya mendarat di lapangan terbang Istanbul Sabiha Gokcen International Airport (ISGIA) pada pukul 8.40 pagi (1.40 petang waktu Malaysia).

Antara yang hadir bagi menyambutnya di lapangan terbang ialah Menteri Luar Malaysia Datuk Saifuddin Abdullah, Menteri Sains Teknologi dan Inovasi Datuk Seri Dr Adham Baba dan Duta Besar Malaysia ke Turkiye, Sazali Mustafa Kamal.

Turut berada di lapangan terbang yang dimiliki dan dikendalikan oleh Malaysia Airports Holdings Berhad itu ialah Gabenor Sabiha Gokcen International Airport, Halil Avsar, Pengerusi MAHB  Datuk Seri Dr Zambry Abd Kadir dan pegawai-pegawai tinggi dari kedua-dua negara.

Lapangan terbang itu merupakan salah satu daripada dua lapangan terbang antarabangsa di Istanbul, yang terletak di bahagian Asia daripada dua benua di Istanbul, dan disenaraikan sebagai lapangan terbang keenam paling sibuk di Eropah serta lapangan terbang kedua paling cepat pulih di Eropah pada 2021.

Selepas melawat ISGIA, perdana menteri akan menjadi hos kepada satu majlis makan tengah hari bagi Keluarga Malaysia yang menetap di Turkiye, sebelum mengadakan mesyuarat dengan komuniti perniagaan dan syarikat-syarikat besar Turkiye, antaranya Turkish Wealth Fund and Oyak.

Semasa mesyuarat itu Ismail Sabri dijangka meneroka peluang-peluang perdagangan komoditi dua hala, dengan tumpuan kepada sekuriti makanan, di samping mengukuhkan kerjasama menerusi perkongsian teknologi.

Pada Khamis, Ismail Sabri dijadual mengadakan pertemuan empat mata dengan Erdogan di Presidential Complex di Ankara, disusuli dengan mesyuarat delegasi Malaysia-Turkiye.

Perdana menteri turut diiringi oleh Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad, Panglima Tentera Udara Jen Tan Sri Mohd Asghar Khan Goriman Khan dan Panglima Tentera Darat Jen Tan Sri Zamrose Mohd Zain, dalam lawatan rasmi ini.

Dalam lawatannya ke ibu negara Turkiye, perdana menteri dijadualkan melawat dua penggiat utama dalam industri pertahanan dan aeroangkasa di negara itu iaitu MKE Corporation dan Turkish Aerospace Industries (TAI).

Turkiye merupakan rakan kongsi perdagangan ketiga terbesar Malaysia di Timur Tengah selepas Arab Saudi dan Emiriah Arab Bersatu (UAE) dengan jumlah perdagangan antara dua negara merekodkan RM16.97 bilion (AS$4.09 bilion) pada 2021, dan projek dilaksanakan bernilai RM444.59 juta (AS$130.91 juta).

Pada tahun 2021, Malaysia mengeksport minyak sawit dan produk berasaskan komoditi itu yang bernilai lebih AS$1.06 bilion bagi menampung permintaan yang semakin meningkat, khususnya dalam industri makanan Turkiye serta industri penjagaan diri dan rumah.


MEDAC tawar kemudahan moratorium KPP 3.0

KUALA LUMPUR 7 Jun – Kementerian Pembangunan Usahawan dan Koperasi (MEDAC) menerusi Suruhanjaya Koperasi Malaysia (SKM) menawarkan kemudahan penangguhan bayaran balik (Moratorium KPP 3.0) Pembiayaan Tabung Modal Pusingan Suruhanjaya Koperasi Malaysia (TMPSKM) dalam usaha membantu meringankan beban kewangan koperasi yang terjejas akibat Perintah Kawalan Pergerakan (PKP) 3.0.

MEDAC dalam satu kenyataan hari ini berkata, sebanyak 1,056 koperasi seluruh negara akan menerima manfaat daripada pelaksanaan Moratorium KPP 3.0 TMPSKM itu.

Menterinya Datuk Seri Dr. Wan Junaidi Tuanku Jaafar berkata, pelaksanaan kemudahan moratorium PKP 3.0 di bawah pembiayaan TMPSKM itu diteruskan dengan menawarkan tempoh penangguhan bayaran balik pinjaman untuk tempoh tiga bulan bermula 1 Jun sehingga 31 Ogos 2021.

Bagi tujuan tersebut, katanya, proses permohonan akan dipermudahkan dan koperasi yang layak hanya perlu mengemukakan dokumen sokongan iaitu permohonan rasmi daripada koperasi, Penyata Terimaan dan Bayaran serta penyata bank bagi tempoh tiga bulan secara dalam talian.

Bagaimanapun, katanya, koperasi yang mempunyai akaun pembiayaan bagi aktiviti kredit, kelulusan moratorium PKP 3.0 tertakluk kepada koperasi yang menawarkan kemudahan moratorium kepada anggotanya.

“MEDAC berharap kemudahan moratorium PKP 3.0 bagi pembiayaan TMPSKM ini dapat membantu kelangsungan aktiviti perniagaan gerakan koperasi dan menyediakan kemudahan tunai tambahan untuk operasi koperasi,” katanya lagi.


Penggunaan vaksin influenza SKYCellflu Quadrivalent, Vaxigrip Tetra dibenarkan semula

KUALA LUMPUR 3 Nov. – Kementerian Kesihatan Malaysia (KKM) memutuskan bahawa dua produk vaksin influenza iaitu Vaxigrip Tetra dan SKYCellflu Quadrivalent yang dihentikan sementara penggunaannya sebelum ini, boleh digunakan semula.

Ketua Pengarah Kesihatan Tan Sri Dr Noor Hisham Abdullah dalam satu kenyataan di laman Facebook hari ini berkata, KKM melalui Bahagian Regulatori Farmasi Negara (NPRA) telah menjalankan penilaian risiko terperinci bagi kedua-dua jenama vaksin yang terlibat.

Katanya, penilaian berkenaan dijalankan berdasarkan informasi diterima daripada Agensi Pencegahan dan Kawalan Penyakit Korea (KDCA), laporan keselamatan tempatan dan global serta badan regulatori antarabangsa lain.

“Sehingga 31 Okt, pihak KDCA mengesahkan bahawa kebarangkalian adalah sangat rendah untuk mengaitkan vaksin influenza sebagai punca kematian seperti yang dilaporkan (sebelum ini).

“Laporan siasatan bagi 72 kes daripada 83 kes kematian (11 kes masih dalam siasatan) tersebut menunjukkan bahawa, punca kematian adalah disebabkan oleh penyakit sedia ada dihidapi oleh individu berkenaan atau sebab lain tiada hubungkait dengan vaksin influenza yang diberikan,” katanya.

KKM pada 28 Okt lepas menasihatkan pengamal perubatan menghentikan sementara penggunaan dua produk vaksin influenza tersebut berikutan terdapat laporan kes kematian dikaitkan dengan produk berkenaan di Korea Selatan.

Sementara itu, Dr Noor Hisham berkata pihak KDCA juga mengesahkan tiada jenama, pengilang atau nombor kelompok vaksin tertentu yang boleh dikaitkan dengan kes-kes kematian yang berlaku.

Katanya, KKM juga telah menilai kualiti produk dan menyemak data laporan kesan advers susulan imunisasi (AEFI) tempatan serta global, meliputi profil keselamatan bagi semua vaksin influenza, termasuk kedua-dua jenama vaksin tersebut.

Tambahnya, sejumlah 1.5 juta dos vaksin influenza dibawa masuk ke Malaysia sehingga Oktober 2020 dengan hasil penilaian kesemuanya termasuk kedua-dua jenama vaksin berkenaan mematuhi standard kualiti yang ditetapkan.

“Hasil semakan lanjut juga menunjukkan tiada kes kematian yang dilaporkan susulan pemberian mana-mana vaksin influenza di Malaysia. Kesan advers yang dilaporkan merupakan kesan advers yang biasa berlaku serta telah didokumentasikan,” katanya.


Usah lalai menang di Johor, BN perlu fikir strategi menang PRU – Annuar

KUALA LUMPUR, 13 Mac – Barisan Nasional (BN) tidak boleh leka dengan kemenangan pada Pilihan Raya Negeri (PRN) Johor, sebaliknya perlu memikirkan strategi dan langkah seterusnya untuk melakar kejayaan dalam Pilihan Raya Umum akan datang.

Menteri Komunikasi dan Multimedia Tan Sri Annuar Musa berkata cabaran yang paling besar adalah mengurus kemenangan, kerana yang menang bukan bererti terus menang.

“Ke hadapan kita perlu cekap dan berhati-hati. Pihak yang kalah tidak berdiam diri, malah pastinya akan menyusun strategi. Manakala pihak yang menang mungkin mudah lupa atau besar diri,” katanya dalam hantaran Facebook beliau.

Menyentuh mengenai peratusan keluar mengundi yang rendah iaitu kurang daripada 60 peratus, Annuar berkata ini menunjukkan sekurang-kurangnya 20 peratus pengundi memilih untuk menyepi dan memerhati pada pilihan raya negeri kali ini.

“Perlu kita fikir siapa mereka dan ke mana undi mereka PRU nanti,” katanya yang turut berterima kasih kepada rakyat Johor yang telah memberi kemenangan BN.

“Terima kasih Johor. Terima kasih kepada semua yang membantu. Bak kata seorang penganalisa politik, kelebihan BN ialah kejayaannya menampilkan barisan yang bersatu. Benar. Bersatu itu teguh,” katanya. – BERNAMA


Mahu lahirkan lebih ramai ‘Tony Jaa’ Melaka

BUKIT BERUANG 13 Jun – Kelab Muay Thai Pahlawan Melaka mensasarkan untuk melahirkan lebih ramai atlet Muay Thai kategori amatur bawah usia 12 tahun di negeri ini.

Pengerusi dan Jurulatih Kelab Pahlawan Melaka, Muhd Aizam Aripin, 33, berkata ia selari dengan misi dan visi kelab itu untuk meletakkan lebih ramai atlet sukan muda di negeri itu beraksi cemerlang hingga ke peringkat antarabangsa.

Katanya, pihaknya juga akan mencungkil bakat anak muda seawal usia 6 tahun untuk menyaingi negeri lain yang sudahpun memiliki atlet muda terlatih.

“Kita juga mahu merancakkan lagi sukan Muay Thai di Melaka memandangkan penyertaan atlet muda Melaka agak ketinggalan berbanding negeri lain di Malaysia,” katanya.

Muhd Aizam berkata demikian ketika ditemui pada Majlis Perasmian Kelab Pahlawan Melaka di Taman Bukit Beruang Utama di sini, malam tadi.

Seramai kira-kira 40 peserta berusia seawal enam hingga 66 tahun menyertai kelab tersebut yang beroperasi setiap Jumaat hingga Ahad pada waktu yang ditetapkan bergantung kepada jurulatih yang mengajar pelbagai jenis divisen Muay Thai.

Gelanggang yang dibuat di halaman rumah sebagai lokasi untuk berlatih dan belajar seni mempertahankan diri itu menjadikan kelab berkenaan mudah untuk diakses oleh semua golongan.


PRU15: Polis Perak kenal pasti Bagan Datuk, Larut, Tambun sebagai lokasi ‘panas’

IPOH, 3 Nov – Polis Perak telah mengenal pasti Parlimen Bagan Datuk, Larut dan Tambun sebagai tiga lokasi ‘panas’ pada Pilihan Raya Umum ke-15 (PRU15).

Ketua Polis Negeri Datuk Mohd Yusri Hassan Basri berkata ketiga-tiga kawasan Parlimen itu diberi perhatian bagi memastikan perjalanan sepanjang PRU15 berjalan lancar dan sentiasa berada dalam keadaan terkawal.

“Kesemua ketua polis daerah di negeri ini telah melakukan perjumpaan bersama semua wakil parti yang bakal bertanding dan memberikan penerangan mengenai perkara yang boleh dan tidak boleh dilakukan sepanjang PRU15 berlangsung,” katanya pada sidang media berkaitan persediaan Polis Perak sempena PRU15 di Ibu Pejabat Polis Kontinjen Perak di sini hari ini.

Dalam pada itu, Mohd Yusri turut menasihatkan semua parti politik supaya menjalankan kempen secara berhemah dan profesional serta tidak melakukan sebarang provokasi berlebihan terhadap isu sensitif seperti agama, perkauman dan institusi diraja.

Suruhanjaya Pilihan Raya (SPR) menetapkan 19 Nov sebagai hari pengundian bagi PRU15 manakala tarikh penamaan calon dan pengundian awal masing-masing ditetapkan pada 5 dan 15 Nov depan.


Mohd Ekhwan dilantik Naib Canselor UKM baharu

PUTRAJAYA, 30 Dis – Kementerian Pengajian Tinggi (KPT) hari ini mengumumkan pelantikan Prof Datuk Dr Mohd Ekhwan Toriman sebagai Naib Canselor Universiti Kebangsaan Malaysia (UKM) yang baharu.

“Saya percaya dengan pengalaman luas dalam bidang pentadbiran, beliau dapat meneruskan kegemilangan UKM sebagai satu daripada universiti terulung di Malaysia,” katanya dalam satu kenyataan, di sini hari ini.

Mohd Ekhwan, 51, merupakan graduan UKM pada 1992 (Ijazah Am) dan 1993 (Ijazah Kepujian) dalam bidang Geografi (fizikal), Fakulti Sains Kemasyarakatan dan Kemanusiaan.

Beliau seterusnya memperoleh Sarjana (MSc) dari University of Manchester serta Doktor Falsafah (PhD) dari University of Newcastle Upon Tyne UK dalam bidang Pemodelan Hidrologi Sekitaran, Sistem Maklumat Geografi (GIS) dan Pengurusan Sumber Air.

Beliau telah berkhidmat sebagai Timbalan Ketua Pengarah (Akademik dan Pembangunan), Jabatan Pendidikan Tinggi, KPT serta jawatan pentadbiran dan akademik yang lain seperti Timbalan Naib Canselor (Penyelidikan dan Inovasi) UKM dan Timbalan Naib Canselor (Penyelidikan dan Pembangunan), Universiti Sultan Zainal Abidin (UniSZA).- BERNAMA


Polis Terengganu sita aset hasil edar dadah bernilai RM4.3 juta

KUALA TERENGGANU, 12 April – Polis Terengganu menyita tujuh lot tanah di beberapa lokasi di negeri ini termasuk yang menempatkan 10 unit chalet bernilai RM4.3 juta, disyaki diperoleh daripada pendapatan kegiatan mengedar dadah.

Ketua Polis Terengganu Datuk Rohaimi Md Isa berkata kejayaan itu susulan penangkapan dua suspek pengedar melibatkan rampasan dadah disyaki jenis ganja seberat 541.18 gram dan syabu seberat 46.7 gram pada 9 Dis 2020.

“Satu siasatan kewangan telah dijalankan ke atas kedua-dua suspek oleh Bahagian Perlucuthakan Harta Jabatan Siasatan Siasatan Jenayah Narkotik Ibu Pejabat Polis Kontinjen Terengganu, yang pada permulaan kes ini tiada sitaan dibuat.

“Siasatan lanjut melalui penjejakan harta (asset tracing) melalui bank dan institusi kewangan telah berjaya menemukan pemilikan tujuh harta tak alih oleh suspek yang diperoleh secara pembelian yang meragukan,” katanya dalam kenyataan lewat malam tadi.

Katanya salah satu lot tanah yang disita ialah di Batu Rakit di Kuala Nerus dengan keluasan 9,105 meter persegi termasuk 10 buah chalet yang dibina di atas tanah berkenaan dengan anggaran nilai RM900,000.

“Polis Kontinjen Terengganu di bawah Jabatan Siasatan Jenayah Narkotik akan meneruskan penyiasatan ‘asset tracing’ ke atas semua sekutu pengedar dadah dan memastikan kesemua aset-aset ini dilucutkan hak kepada kerajaan Malaysia,” katanya.


PM seru tingkat usaha naik taraf, indahkan medan selera dan warung

KUALA LUMPUR, 3 Jun – Perdana Menteri Datuk Seri Anwar Ibrahim menyeru semua kerajaan negeri supaya mempunyai dasar dan perancangan jelas dalam usaha menaik taraf dan mengindahkan gerai dan warung seluruh negara.

Katanya beliau telah berbincang dengan Kementerian Pembangunan Kerajaan Tempatan (KPKT), Menteri Besar dan Ketua Menteri, agar pihak berwajib berkenaan mempunyai dasar yang sama dalam membangun kemudahan medan selera, gerai atau warung yang menyumbang kepada pendapatan rakyat terbanyak.

“Saya telah bincang dan jelaskan mengenai hasrat kerajaan kepada Menteri Besar, Ketua Menteri berkaitan usaha membangun kemudahan rakyat terbanyak ini, asasnya adalah untuk mengangkat martabat serta memberi penghormatan ihsan kepada golongan berpendapatan rendah.

“Saya harap dalam beberapa bulan ini kita dapat lihat kerajaan negeri dan juga majlis perbandaran berkaitan keluar dengan rencana sendiri mengenai usaha membangun kemudahan ini di seluruh negara,” katanya ketika berucap merasmikan medan selera D’Anjung Selera MADANI di Bandar Tun Razak dekat sini hari ini.

Anwar berkata dasar dan perancangan yang jelas amat penting dalam usaha menukar wajah suram medan selera, gerai dan warung secara menyeluruh di seluruh negara, seiring usaha yang sedang digiatkan Jabatan Wilayah Persekutuan dan Dewan Bandaraya Kuala Lumpur (DBKL) dalam menaik taraf serta mengindahkan gerai penjaja di sekitar kawasan ibu negara.

Perdana Menteri berkata pendekatan yang memberi tumpuan kepada penyediaan kemudahan bagi golongan berpendapatan rendah adalah bukti perbezaan sikap Kerajaan Perpaduan berbanding kerajaan sebelum ini yang lebih mengutamakan pembangunan projek mega yang pastinya tidak dapat dirasai sepenuhnya oleh rakyat terbanyak ini.

“Kita harus ucap terima kasih atas apa jua kebaikan yang dibuat kerajaan terdahulu, tetapi sebagaimana sering saya tegaskan, Kerajaan Perpaduan ini lebih utamakan keprihatinan kepada kelompok rakyat terbanyak.. ini beza kita dengan kerajaan sebelum ini.

“Sikap prihatin kepada kelompok terbanyak ini perlu menjadi tanggungjawab setiap daripada kita, sama ada di dalam kerajaan, penjawat awam atau ahli Parlimen, agar MADANI tidak sekadar menjadi slogan kosong semata-mata,” katanya.

Sementara itu Anwar berkata beliau berpuas hati dengan program yang dilaksanakan DBKL dalam mengindahkan gerai penjaja di sekitar kawasan ibu negara.

Menjadikan pembangunan semula medan selera D’Anjung Selera MADANI sebagai contoh, Perdana Menteri berkata langkah menaik taraf pusat yang mempunyai 24 unit gerai dilengkapi kemudahan asas yang selesa, kondusif dan bersih itu adalah bertepatan dengan matlamat yang digariskan beliau dalam menukar wajah Kuala Lumpur sejak mengetuai kerajaan pada November tahun lepas.

“Masa kita ambil alih kerajaan dulu, saya beritahu Datuk Bandar Kuala Lumpur bahawa saya mahu aspek kebersihan menjadi perkara utama yang perlu diberi perhatian dalam cadangan pengindahan medan selera, gerai, pusat penjaja yang menjadi tempat mencari rezeki rakyat terbanyak.

“Setakat ini saya berpuas hati dengan pembangunan Kuala Lumpur, dan saya mahu dalam tempoh kurang tiga tahun ini, puluhan projek seperti ini (D’Anjung Selera MADANI) dapat dilaksanakan bukan sahaja di ibu negara tetapi juga di seluruh negara,” katanya.

Di bawah Program Lestari Niaga @Kuala Lumpur, D’Anjung Selera MADANI telah ditambah baik dengan pembinaan semula 24 gerai berkunci dan tiga unit kiosk, dilengkapi kemudahan surau, tandas, rumah sampah yang lebih kondusif serta 48 petak parkir kenderaan.


Anugerah Pengarah, hadiah buat ibu dan ayah

MERLIMAU 5 Mac – Menduduki peperiksaan semestar akhir ketika hati masih bersedih selepas pemergian bapa tercinta, adalah ujian paling besar bagi Nur Amiezatul Elisa Azman, 22, penerima Anugerah Pengarah pada Majlis Konvokesyen Politeknik Melaka Kali-20, berlangsung di Dewan Platinum Politeknik Merlimau, di sini, semalam.

Kata gadis ini, ujian hampir membuatkan dia berputus asa untuk meneruskan pengajian antara yang ditempuhinya sepanjang mengikuti kursus Diploma Kejuruteraan Mekanikal di Politeknik Melaka.

Dia yang merendah diri juga tidak menyangka dipilih untuk menerima augerah itu kerana beranggapan ramai lagi rakan sekuliah lain yang layak diberi pernghormatan sedemikian.

“Alhamdulillah apa yang saya peroleh ini adalah hadiah buat keluarga terutamanya ibu dan ayah sebagai tulang belakang kami semua dan pembakar semangat saya untuk meraih kecemerlangan.

“Kehilangan ayah tamparan amat hebat buat saya. Mujurlah dengan sokongan keluarga saya dapat tempuhi semuanya. Semua ini adalah Ianya reda dan berkat ibu bapa tanpa mereka agak payah untuk seseorang anak mencipta kejayaan,” katanya yang ditemui selepas menerima skrol diploma disampaikan Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh.

Mahu meraih lebih banyak kejayaan Nur Amiezatul Elisa kini menyambung pengajian di peringkat ijazah di Universiti Teknikal Malaysia Melaka (UTeM) dalam bidang Sarjana Muda Teknologi Kejuruteraan Mekanikal dan Pembuatan.

Sementara itu seorang lagi graduan Diploma Kejuruteraan Mekanikal, Ayunisa Jailani, 22, terpaksa hadir ke majlis konvokesyen dengan berkerusi roda berikutan mengalami retak pada kaki kiri.

“Selepas kejadian semalam (kelmarin), saya sudah nekad walaupun tidak dapat naik ke pentas, saya akan hadir juga kerana ia kenangan amat beharga,” katanya.


Hanya 60 pesakit ‘spinal muscular atrophy’ berdaftar dalam persatuan

DURIAN TUNGGAL  21 Mei – Pesakit ‘spinal muscular atrophy’ (SMA) digalakkan untuk berdaftar dibawah persatuan penyakit berkenaan bagi memudahkan urusan mendapatkan peralatan perubatan.

Timbalan Presiden Persatuan SMA Malaysia, Arfah Jamian berkata setakat ini kira-kira 60 pesakit yang telah berdaftar dan telah menerima manfaat tersebut.

“Mereka yang berdaftar ini ada yang pesakit sejak lahir hingga usia 56 tahun, setakat ini ada 60 pesakit yang berdaftar sebab itu kita mahu sekurangnya ada 10 ahli baharu setiap tahun.

“Sebenarnya persatuan ini kadang-kadang bantu pesakit yang tidak tahu nak merujuk kepada sesiapa, contohnya untuk dapatkan dana bantuan alat perenafasan dan perubatan yang agak mahal,” katanya.

Hadir sama Exco Perubatan dan Penyelidikan SMA Malaysia, Siti Safura Jaapar dan Pengerusi Yayasan Gabungan Penyakit Jarang Jumpa Malaysia, Datuk Hatijah Ayob.

“Sebab itu kita wujudkan website SMA supaya mereka tahu kewujudan persatuan ini dan kita dapat membantu mereka daripada segi peralatan perubatan,” katanya lagi.


Tidak hanya hematoma, Azizan kini diuji kanser

AYER KEROH 8 Feb. – Bagai sudah jatuh ditimpa tangga. Itu nasib bekas penyerang Melaka Azizan Baba yang kini disahkan menderita kanser selepas menjalani pembedahan hematoma pada paha kirinya.

Sebelum ini, Azizan yang pernah menyarung jersi Pulau Pinang dan Sarawak baru sahaja menjalani pembedahan sebanyak dua kali di sebuah hospital swasta dan sedang menjalani pemulihan.

“Tetapi walau apa pun saya tidak mahu terlalu memikirkan perkara itu kerana apa yang paling utama saya perlu kembali pulih daripada pembedahan dan penderitaan ini,” katanya.

“Pada awalnya jangkaan kos ialah sekitar RM20,000, namun ia meningkat menjadi RM28,000. Bagi mengurangkan kos, saya terpaksa berulang-alik dari rumah ke hospital sepanjang menjalani rawatan

“Apa pun saya berterima kasih kepada bekas pemain Melaka, Johor, Pulau Pinang, Sarawak dan semua yang menymbang bagi menampung kos rawatan sebelum ini.

“Begitu juga dengan tiga bekas pengurus dan pegawai Persatuan Bolasepak Sarawak yang menjadi penyumbang terbesar bagi membolehkan pembedahan dapat direalisasikan,” katanya.


Hampir semua persatuan penggiat pelancongan Melaka catat 90 peratus kadar vaksinasi lengkap

AYER KEROH 30 Ogos – Hampir kesemua persatuan penggiat pelancongan Melaka merekodkan 90 peratus ahli masing-masing sudah melengkapkan suntikan vaksin COVID-19.

Katanya, hanya beberapa penggiat industri pelancongan sedang dalam proses penerimaan suntikan itu berikutan syarikat yang berskala besar memerlukan pemberian vaksin dijalankan di premis masing-masing.

“Kita menganggarkan kira-kira 90 peratus penggiat pelancongan di bawah MTA telah menerima vaksin termasuk persatuan penggiat lain di negeri ini,” katanya kepada Melaka Hari Ini.

Menurutnya, cadangan suntikan vaksin kepada pekerja asing yang bekerja dalam sektor pelancongan perlu diberi perhatian sebagai persediaan awal menjelang pembukaan semula sektor itu.

Sementara itu, Presiden Persatuan Hotel Malaysia (MAH) Melaka Chapter, Khairulnizam Kasim berkata, di Melaka hanya beberapa pekerja daripada sekitar lima peratus pekerja asing yang bekerja di setiap hotel tiga bintang telah menerima vaksin.

“Setakat ini juga MAH Melaka telah mencapai kadar 90 peratus vaksinasi dalam kalangan ahli dari 75 hotel manakala selebihnya sedang menunggu giliran program vaksinasi,” katanya.


Tengku Hassanal ikrar berusaha selamatkan Harimau Malaya

KUANTAN, 10 Jun – Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah hari ini menzahirkan ikrar untuk melaksanakan tanggungjawab dan berusaha sebaiknya untuk menyelamatkan Harimau Malaya supaya tidak pupus.

Baginda bertitah langkah tegas perlu diambil bagi menyelamatkan haiwan yang menjadi simbol keberanian dan kekuatan rakyat Malaysia kerana spesies itu kini mengalami ancaman kepupusan yang kritikal.

“Jika kita bertindak dengan bersungguh-sungguh dan penuh ikhlas, saya percaya kita pasti dapat menyelamatkan Harimau Malaya yang merupakan ikon kemegahan Malaysia. Kita perlu melindungi kawasan hutan yang merupakan warisan biodiversiti yang tiada galang gantinya,” titah baginda menerusi kenyataan di sini hari ini.

Usaha menyelamat Harimau Malaya, menurut Tengku Hassanal juga tidak boleh dilakukan bersendirian, sebaliknya memerlukan kerjasama dan kolaborasi penuh antara kerajaan Persekutuan dan kerajaan negeri selain perlu dilengkapi dengan pengetahuan, teknologi, sumber dan bantuan teknikal pakar tempatan serta antarabangsa.

Sehubungan itu, baginda bertitah agar kerajaan Pahang dapat melaksanakan langkah penting untuk memelihara dan memulihara Harimau Malaya temasuk memberi keutamaan untuk menubuhkan unit penguatkuasaan yang berkesan bagi menghapuskan ancaman pemburu haram.

“Pemburu haram yang terlibat dalam kegiatan ini perlu ditangkap dan dibawa ke muka pengadilan selain habitat utama Harimau Malaya iaitu ‘Greater’ Taman Negara dan kawasan sekitarnya dilindungi segera serta jaringan koridor hidupan liar di kawasan Central Forest Spine dipulihkan,” titah baginda. – BERNAMA


Kerajaan setuju laksana MR3, tambah baik LPB Sabah Sarawak, projek tebatan banjir – PM

KUALA LUMPUR, 4 Mac – Kabinet hari ini bersetuju melaksanakan projek Laluan Lingkaran Aliran Transit Massa 3 (MRT3) serta menambah baik pelaksanaan projek Lebuh Raya Pan Borneo (LPB) Sabah Sarawak dan projek tebatan banjir, kata Perdana Menteri Datuk Seri Ismail Sabri Yaakob.

Beliau berkata kerajaan akan memberi keutamaan kepada kontraktor tempatan terutama Bumiputera bagi menjana peluang perniagaan dan pekerjaan untuk Keluarga Malaysia, sekali gus memacu pertumbuhan dan pembangunan ekonomi negara.

“Pelaksanaan projek infrastruktur berimpak tinggi di Semenanjung, Sabah dan Sarawak merangkumi pembinaan rel bersepadu dan lebuh raya serta projek tebatan banjir akan memangkin pembangunan ekonomi serta menyumbang kepada daya saing negara dan kesejahteraan rakyat.

“Keputusan melaksanakan projek-projek itu mencerminkan keprihatinan kerajaan bagi menyediakan pelbagai peluang untuk Keluarga Malaysia dan mengukuhkan momentum pemulihan ekonomi negara,” katanya dalam kenyataan hari ini.

Beliau berkata keputusan meluluskan pelaksanaan projek MRT3 dalam mesyuarat jemaah menteri hari ini bertujuan melengkapkan infrastruktur pengangkutan awam sedia ada di Lembah Klang, dengan menyediakan perkhidmatan yang bersepadu, mampu bayar dan lancar untuk Keluarga Malaysia.

Projek MRT3 sebelum ini ditangguhkan di bawah kerajaan Pakatan Harapan sebelum kabinet di bawah Tan Sri Muhyiddin Yassin bersetuju untuk meneruskan projek itu tahun lepas.

Sementara itu, Ismail Sabri berkata kerajaan juga bersetuju untuk meneruskan pelaksanaan 19 pakej kerja tambahan LPB Sabah melibatkan jajaran sepanjang 367 kilometer dengan tempoh pembinaan selama lima tahun.

Beliau berkata fasa pertama LPB Sabah merangkumi 15 pakej, dijangka siap sepenuhnya menjelang Oktober 2024 dan kini mencapai 52 peratus kemajuan manakala fasa pertama LPB Sarawak melibatkan jajaran 786 km pula telah mencapai 78 peratus kemajuan kerja setakat ini

“Bagi melengkapi LPB Sarawak, kerajaan turut bersetuju untuk melaksanakan projek Sarawak-Sabah Link Road (SSLR) dan Projek Lebuh Raya Trans Borneo (LTB),” katanya.

Selain itu, jemaah menteri juga bersetuju meningkatkan dan menyegerakan projek tebatan banjir dengan tambahan perbelanjaan RM15 bilion untuk tempoh dari 2023 hingga 2030, mengambil kira fenomena banjir monsun timur laut 2021/2022 yang serius sehingga mengakibatkan kehilangan nyawa dan kerosakan harta benda,


Penjaja sebak anak dinobat tokoh pelajar cemerlang MAIM

AYER KEROH 26 Oktober – Sejuk perut ibu mengandung, hilang lelah bapa yang mengendong, itulah ungkapan sesuai untuk menggambarkan kegembiraan seorang bapa apabila anaknya diumumkan sebagai penerima Anugerah Tokoh Pelajar Majlis Agama Islam Melaka (MAIM).

Rosli Abd Manap, 51, berkata, anaknya Sidratul Muntaha merupakan pelajar Sekolah Menengah Agama Haji Mohd Yatim, Kota, Negeri Sembilan, menetap di Taman Seri Melekek, Alor Gajah memperoleh keputusan cemerlang 9A dalam SPM pada tahun 2021, sekali gus dipilih sebagai tokoh pelajar.

Dia menyifatkan penat lelahnya berpanas di bawah khemah di tepi jalan ketika berniaga hilang dan berganti kegembiraan selepas anaknya dipilih menerima anugerah itu pada Majlis Apresisasi Pelajar MAIM 2022 diadakan di sebuah hotel, di sini, semalam.

Dengan nada sebak, Rosli melafazkan syukur diatas kurniaan itu biarpun Sidratul Muntaha tidak dapat hadir untuk menerima sendiri anugerah itu berikutan sedang mengikuti pengajian di Institut Pengajian Guru (IPG) Kampus Batu Lintang, Sarawak.

“Saya rasa gembira, rasa syukur sebab kejayaan hari ini merupakan hasil usaha dia. Anak saya ini pantang dicabar, saya pernah cabar dan akhirnya dia berjaya buktikan kepada kami.

“Apabila nama dia disebut pengacara majlis saya memang tidak sangka, saya sebak atas kejayaan ini, tapi dia tiada kerana sedang melanjutkan pelajaran,” katanya kepada Melaka Hari Ini.

“Apa yang penting mereka kena solat dahulu. Saya tidak benarkan anak-anak saya solat lambat ataupun tidak solat langsung kerana itu yang paling utama,” katanya.

“Terima kasih atas dorongan yang diberikan MAIM sehingga hari ini, saya ucapkan penghargaan ini kerana mereka banyak membantu kami. Tanpa MAIM saya dan anak tidak mungkin sampai ke sini hari ini,” katanya.

Hasil kejayaan itu dia merupakan antara penerima Anugerah Tokoh Pelajar MAIM SPM 2021 menerima penghargaan disampaikan Timbalan Pengerusi MAIM, Datuk Wira Md Rawi Mahmud.


Sukma XX: Pencapaian Melaka tetap membanggakan

MESKIPUN tanpa bajet yang besar, kejayaan kontinjen Melaka membawa pulang 17 pingat emas, 11 perak dan 23 gangsa pada temasya Sukan Malaysia (Sukma) Edisi Ke-20 tetap dianggap membanggakan.

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata, walaupun sasaran 20 pingat emas tidak dapat dicapai, namun itu bukan bermakna gagal, sebaliknya masih terdapat ruang penambahbaikan di masa akan datang.

“Jika dibandingkan bajet Melaka dengan negeri-negeri besar lain, bagai langit dengan bumi. Melaka merupakan negeri kecil dan bajet yang disediakan juga tidak sebesar seperti Johor, Selangor dan lain-lain.

“Kita tidak mahu pandang ke belakang lagi, kini semua atlet telah pun memulakan gerak kerja lebih rapi sebagai persediaan ke Sukma Johor pada 2024,” katanya.

Pada program tersebut, seramai 60 peserta mengambil bahagian dalam larian sejauh 13.5 kilometer (km) bermula dari Malacca Club Melaka Raya ke Malacca Club Kampung Hailam, di sini.


PN cipta rekod rampas kerusi Parlimen Jasin

JASIN 20 November – Calon Perikatan Nasional (PN) Zulkifli Ismail mencipta rekod apabila diumumkan secara rasmi memenangi kerusi P.139 Parlimen Jasin.

Keputusan itu diumumkan Pegawai Pengurus Parlimen Jasin Rahizi Ranom di Pusat Penjumlahan Rasmi Undi Pilihan Raya Umum Ke-15 (PRU15) di Dewan Platinum Politeknik Merlimau (PMM), di sini, malam tadi.

Zulkifli yang memperoleh 27,893 undi menang dengan majoriti 322 undi mendahului pesaing terdekatnya Calon Barisan Nasional (BN) Datuk Roslan Ahmad yang meraih undi 27,571.

Dalam pertembungan empat penjuru di kerusi berkenaan menyaksikan dua calon lain iaitu dari Pakatan Harapan (PH) Datuk Harun Mohamed meraih 21,674 undi dan calon Pejuang Datuk Mohd Daud Nasir dengan 460 undi.


MUFC ‘berkampung’ di Paya Rumput

PAYA RUMPUT 18 Jun – Kelab Bolasepak Melaka United (MUFC) akhirnya mendapat ‘lampu hijau’ daripada Liga Bolasepak Malaysia (MFL) untuk memulakan kem latihan berpusat bermula hari ini.

Pengurus Pasukan, Muhammad Akram Abdullah berkata, kem latihan itu akan diadakan selama dua minggu bertempat di Paya Rumput serta sesi latihan di Stadium Hang Jebat, yang mana ia akan mengumpulkan semua pemain untuk menjalani latihan berpusat dengan mematuhi prosedur operasi standard (SOP) ditetapkan.

Katanya, ketetapan itu juga tiba tepat pada masanya, apabila kesemua pemain skuad Hang Tuah serta staf kejurulatihan sudah mula menerima suntikan vaksin di Hospital Jasin, baru-baru ini.

“Pihak MUFC telahpun membuat ketetapan untuk pasukan memulakan latihan berpusat bermula Jumaat (18 Jun) selepas mendapat kebenaran daripada pihak MFL untuk memulakannya.

“Bagi kami masih belum terlewat untuk memulakan latihan berpusat memandangkan pasukan telah mula menerima vaksin COVID-19 seperti mana yang telah disyaratkan oleh pihak MFL,” katanya kepada Melaka Hari Ini.

Mengulas lanjut, Muhammad Akram turut menzahirkan harapan agar kem latihan itu dapat membentuk keserasian antara pemain sedia ada dengan pemain baharu yang ditandatangani pada jendela perpindahan kedua sebelum ini.

Katanya, ia penting dalam usaha membantu MUFC mencipta kemenangan demi kemenangan dan seterusnya memperbaiki kedudukan dalam saingan Liga Super yang akan disambung 24 Julai depan.

“Semoga pemain dapat menjaga kesihatan dan kembali berlatih bersungguh-sungguh bagi memperbaiki kedudukan pasukan dalam liga sebaik ia bersambung Julai depan, Insya-Allah.


Hujan berterusan sejak semalam, beberapa negeri dilanda banjir

KUALA LUMPUR, 18 Dis – Hujan lebat yang berterusan sejak semalam menyebabkan beberapa kawasan rendah di beberapa negeri telah dinaiki air dan jumlah mangsa banjir yang dipindah ke pusat pemindahan sementara (PPS) terus mencatatkan peningkatan pagi ini.

Di KELANTAN, jumlah mangsa banjir di negeri itu terus menunjukkan peningkatan apabila seramai 798 mangsa daripada 170 keluarga dipindahkan ke PPS berbanding 735 mangsa daripada 156 keluarga, semalam.

Pegawai Bahagian Pengurusan Bencana dan Operasi Angkatan Pertahanan Awam Malaysia (APM) Negeri Kelantan Kapt Mohd Hanif Omar berkata 11 PPS dibuka iaitu tujuh di Kuala Krai, dua di Gua Musang dan masing-masing satu di Jeli dan Tanah Merah.

Sementara itu, Jabatan Pengairan dan Saliran melalui portal https://publicinfobanjir.water.gov.my melaporkan tiga sungai utama di Kelantan berada pada paras bahaya iaitu Sungai Golok di Kampung Jenob, Tanah Merah merekodkan bacaan 24.36 meter (m), Sungai Kelantan di Kampung Jenob, Tanah Merah (24.62 m) dan Sungai Kelantan di Kuala Krai (25.51 m).

Di PAHANG, bilangan mangsa banjir turut meningkat apabila sembilan PPS dibuka awal pagi tadi menjadikan jumlah keseluruhan PPS yang beroperasi sebanyak 25 bagi menempatkan 513 mangsa daripada 137 keluarga di daerah Maran dan Raub.

Menurut Aplikasi Info Bencana Jabatan Kebajikan Masyarakat kesemua PPS yang baru dibuka terletak di daerah Raub iaitu Masjid Kampung Kuala Semantan, Pusat Kegiatan Wanita Batu Malim, Sekolah Kebangsaan Tersang dan Masjid Baru Kampung Ajai.

Selain itu, Balai Raya Kampung Ria dan Dewan Dato Seriwa Dong, Masjid Kuala Temau, Balai UMNO Kampung Batu Talam dan Dewan Serbaguna Kampung Pia turut dibuka awal pagi ini.

Di TERENGGANU pula, jumlah mangsa banjir kekal tidak berubah dengan 66 mangsa daripada 14 keluarga masih berada di dua PPS pagi ini.

Jabatan Pengairan dan Saliran melalui portal https://publicinfobanjir.water.gov.my pula melaporkan hanya satu sungai telah melepasi paras bahaya iaitu Sungai Dungun di Pasir Raja yang merekodkan bacaan setinggi 37.97 meter (m) berbanding paras bahaya 37.5 m.

Sementara itu di SELANGOR, Pengarah Bomba negeri Norazam Khamis memaklumkan seramai 1,011 mangsa banjir di kawasan Telok Gong, Klang dipindahkan ke tiga PPS iaitu di Sekolah Kebangsaan Telok Gong, Masjid Al-Islah dan Masjid Al-Ubudia.

Selain itu, operasi memindah dan menyelamatkan mangsa banjir juga melibatkan kawasan di daerah Kapar, Banting, Pelabuhan Klang, Andalas, Pulau Indah dan Sepang membabitkan jumlah mangsa seramai kira-kira 64 orang termasuk dua keluarga yang kemudian dipindahkan ke PPS berhampiran.

Di NEGERI SEMBILAN, tiga PPS dibuka setakat pagi ini iaitu Balai Raya Jimah Lama dan Balai Raya Permatang Pasir, Port Dickson serta Surau Keru Hilir, Tampin bagi menempatkan 107 mangsa membabitkan 36 keluarga.

Penolong Pengarah Bahagian Operasi Jabatan Bomba dan Penyelamat Malaysia (JBPM) Negeri Sembilan Ahmad Mukhlis Mokhtar berkata sebanyak 21 lokasi dilanda banjir antaranya Kampung Jimah Lama, Batu 6 Kampung Keru dan Darul Widad Linggi.

Dalam pada itu, Pengarah APM Negeri Sembilan Lt Kol (PA) Mohd Syukri Madnor berkata Jalan Sendayan menuju Kampung Jimah Lama, Port Dickson ditutup kepada kenderaan awam berikutan berlaku tanah runtuh sejak awal pagi tadi akibat banjir dan pengguna dinasihatkan menggunakan laluan alternatif melalui lebuh raya.

Di MELAKA, sebuah PPS dibuka di Alor Gajah selepas kawasan tersebut dinaiki air susulan hujan lebat yang melanda daerah itu sejak 3 petang semalam.

Pengarah Angkatan Pertahanan Awam Melaka Lt Kol (PA) Cuthbert John Martin berkata PPS di Sekolah Kebangsaan (SK) Durian Tunggal itu kini menempatkan 40 mangsa daripada 11 keluarga yang terjejas. – BERNAMA


Transformasi Parlimen perlu ada perincian menyeluruh- Adly

AYER KEROH 13 Sept – Pakatan Harapan (PH) perlu mengkaji dan menilai tawaran Transformasi Parlimen dan pentadbiran kerajaan sebagai satu penyelesaian kepada kestabilan politik dan memulihkan ekonomi negara akibat COVID-19.

“Seperti pembentangan Rang Undang-Undang Anti-Lompat Parti ia merupakan paling asas kerana ketidakstabilan politik kita menjadi punca kepada perkara yang berlaku sebelum ini.

“Jika berlaku ketidakstabilan politik dan jika ia masih berulang lagi akan menyerlahkan imej tidak baik dalam sistem demokrasi Malaysia, malah yang paling buruk adalah mandat rakyat itu diketepikan,” katanya kepada Melaka Hari Ini.

Dalam pada itu katanya, tawaran meletakkan pembangkang dalam Majlis Pemulihan Negara (MPN) juga perlu bersesuaian dengan hanya menempatkan golongan pakar dalam wadah terbabit agar semua pandangan jelas akan diambil kira dalam usaha memulihkan negara.

Adly yang juga Naib Presiden Parti Amanah Negara (Amanah) berkata, hanya pakar yang terdapat dalam kerajaan dan pembangkang sahaja perlu duduk bersama menangani beberapa kekeliruan dalam menyelesaikan isu berkaitan penularan COVID-19.

Tambah Adly, perlaksanaan undi 18 adalah perkara wajar dan perlu diterus dan dilaksanakan setelah sebelum ini pernah diluluskan di Dewan Rakyat.

“Kita perlu buka peluang ini kerana inilah cara untuk kita beri peluang kepada anak muda untuk bersama mengambil berat dalam kepimpinan negara kita,” ujarnya.

Perdana Menteri Datuk Seri Ismail Sabri Yaakob, baru-baru ini menawarkan tujuh transformasi berkenaan bertujuan mewujudkan landskap politik baharu dengan melaksanakan transformasi dan pembaharuan dalam tatakelola pentadbiran kerajaan khususnya memperkasakan peranan institusi Parlimen.